text:
पंजीक इतिहास आ ओकर प्रासंगिकता
मिथिलाक पंजी एकटा आनुवंशिक विवरणी थीक, जाहिमे व्यक्तिक परिचयक लेल निम्नलिखित छह सूचना देल गेल अछि- पिता, मातामह एवं माता के मातामहक नाम आ एहि तीनूक मूल-ग्रामक नाम। एहि प्रकारें माता एवं पिता दिस सँ प्राप्त आनुवंशिक गुणक आधार पर कोनो व्यक्तिक पूर्ण विवरण एहिमे लिखल गेल अछि। संगहि कोनो व्यक्तिक विरुद, जेना- महामहोपाध्याय, सदुपाध्याय, उपाध्याय, वैयाकरण, मौहूर्तिक, कवि, कविराज, भाषाकवि, धर्माधिकरणिक, पार्णागारिक आदि आस्पद सभ भेटैत अछि जाहिसँ हुनक व्यक्तित्व सेहो जानल जा सकैत अछि।
बादमे आबि एही आधार पर दूषण पंजी सेहो लिखाएल जाहिमे त्याज्य परिवारमे वैवाहिक सम्बन्ध कएनिहार व्यक्तिकें इंगित कए हुनक वंश-परम्परा लिखाएल। मुदा ई सभ मूल पंजीक अनुप्रयोग छल। एहि आलेखमे पंजीक इतिहास, इतिहासक दृष्टि सँ पंजीक उपयोग आ एकरा सम्बन्धमे पसरल अथवा पसारल गेल भ्रान्ति आ पंजीकें आधुनिक उपयोगक लेल सक्षम बनएबाक भावी गतिविधि सभक विवेचन हमर अभीष्ट अछि।
पंजी-परम्परा कहियासँ?
- वाल्मीकीय रामायणक बालकाण्डमे राम-जानकी विवाहक अवसर पर वर आ कन्याक कुलक वर्णन आएल अछि। एहि प्रसंग मिथिलाक दिससँ शतानन्द कहैत छथि जे हे मुनिश्रेष्ठ वसिष्ठ, कन्यादान करबाक काल कुलीन व्यक्ति अपन कुलक वर्णन करैत छथि तें अहूँ ई सुनू। एहिसँ सिद्ध होइत अछि जे मिथिलामे एकर परम्परा बड़ प्राचीन कालसँ अछि।
- सातम शतीमे कुमारिल भट्ट सेहो तन्त्रवार्तिक (1.2.2) मे एकर उल्लेख कएने छथि जे “महाकुलीन लोकनि विशेष रूपसँ प्रयास कए अपन रक्षा करैत छथि। एही कारणें राजा आ ब्राह्मण सभ अपन पिता पितामह आदिक परम्परा कें स्मरण रखबाक लेल समूहलेख्य बनौलनि। संगहि प्रत्येक कुलमे गुण आ दोष रहैत छैक तें ओकरा देखैत वैवाहिक सम्बन्धक लेल प्रयास कएलनि अथवा ओहि कुलक त्याग कएलनि।” एहिसँ स्पष्ट होइत अछि जे मिथिलामे सातम शतीमे सेहो वैवाहिक सम्बन्ध बनेबामे पंजी लीखि रखबाक परम्परा छल, जकर नाम समूहलेख्य छल।
- कर्णाट राजवंशक शासक हरिसिंहदेवक जन्म 1213 शक संवत् अर्थात् 1294 ई.मे भेल छल। हुनक जन्मसँ 32 वर्षक बाद ब्राह्मणलोकनि एहि पंजीकें फेरसँ सुव्यवस्थित कएलनि, जे विश्वचक्र कहौलक। एहि कालमे मूल आ ग्राम निर्धारित करबाक संकेत भेटैत अछि। ई सूचना 16म शतीमे पडुआ वंशक रघुदेव अपन ग्रन्थक आरम्भिक श्लेकमे दैत छथि। संगहि कहैत छथि जे जकरा प्राचीन कालमे विश्वचक्र कहल गेल छल से हमरासनक ब्राह्मणकें देल गेल।
- उपर्युक्त रघुदेव 16म शतीमे उपलब्ध सामग्रीक आधार पर पंजीक निर्धारण कएलनि, जे आधुनिक पंजीक आधार-ग्रन्थ थीक।
- खण्डवलाकुलक माधव सिंह बहुत रास सामाजिक सुधारक काज कएलनि। एहि कालमे अबैत-अबैत हमरालोकनि वैवाहिक सम्बन्धक सीमामे संकीर्णता आबए लागल अछि। एहि कालसँ पूर्वक उपलब्ध पंजीमे ई संकीर्णता हमरालोकनि नहिं देखैत छी। एहिसँ प्रतीत होइत अछि जे एहि कालमे सेहो पंजीमे कोनो ने कोनो निर्धारण अवश्य कएल गेल अछि
एहि ऐतिहासिक विवेचनसँ हमरालोकनि देखैत छी जे पंजीक परम्परा मिथिलामे अदौ सँ रहल अछि। मुदा एकटा पैघ भ्रान्ति छैक जे पंजीक व्यवस्था (?) हरिसिंहदेवक आरम्भ कएल थीक। आ पंजीक लेल हरिसिंहदेवी व्यवस्था शब्दक सेहो प्रयोग बहुत दिन धरि होइत रहल अछि। एतय पंजीक संग हरिसिंहदेवक सम्बन्ध पर किछु विचार आवश्यक प्रतीत होइत अछि।
अनेक इतिहासकारक बीच ई भ्रान्ति पसरल अछि जे हरिसिंहदेव पंजी-व्यवस्था आरम्भ कएलनि। प्रो. रमानाथ झा लिखैत छथि-
“महाराज हरिसिंहदेव ने व्यवस्था दी की सभी ब्राह्मणों के परिचय संगृहीत किये जायं और उन्हें खास-खास विशिष्ट पंडितों के जिम्मे कर दिये जायं। वे पंडित-जन ही अधिकार का निर्णय करें और निर्णय करके ”अस्वजन-पत्र” लिखकर दें जिसके बाद ही विवाह हो और वही विवाह प्रामाणिक हो। यही व्यवस्थापन ”पंजी-प्रबन्ध” है। संगृहीत परिचय जिसमें प्रत्येक विवाह और विवाह की सन्तानों के नाम और नये सम्बन्ध बराबर जोड़े जाते रहे हैं “पंजी” कहलया। जिन पंडितों को ये संगृहित परिचय सौंपे गये वे “पंजीकार” कहलाये। अधिकार का निर्णय करके अस्वजन-पत्र लिख कन्या-पक्ष बाले को देना कि अमुक कन्या के साथ विवाह करने का अधिकार अमुक वर को है “सिद्धांत” कहलाया।
अतएव स्पष्ट है कि हरिसिंहदेव ने कुछ नया नहीं किया। वस्तु यह पुरानी थी। हरिसिंहदेव ने इसमें इतना ही संशोधन किया कि जो समूह-लेख्य पहले व्यक्ति स्वयं ही रखा करते थे उसे अब ”एकत्र” करके कितने विशिष्ट व्यक्तियों के हाथों में दे दिया। जो पहले वैयक्तिक था वह अब राजकीय हो गया। दूसरी बात यह हुई कि बिना पंजीकार की अनुमति प्राप्त किये वैवाहिक सम्बन्ध अवैध समझा जाने लगा। और तीसरी बात यह कि प्रत्येक वैवाहिक सम्बन्ध पंजीकारों की अनुमति से होने से पंजी में सभी उल्लेखों के समावेश की सुविधा हो गयी। (मैथिल ब्राह्मणों की पंजी-व्यवस्था)
नवीन उपलब्ध ऐतिहासिक एवं पुरातात्त्विक स्रोतसभक आधार पर आ पंजी-प्रबन्धक कर्ता रघुदेवक द्वारा देल गेल सूचनाक आधार पर ई सिद्ध होइत अछि जे हरिसिंहदेवक नाम केवल तिथि-निर्धारणक लेल लेल गेल अछि। जेना केओ अपन जन्मक वर्षक सम्बन्धमे कहैत छथि जे हमर जन्म भूकम्पक घुरती साल भेल छल, तँ एतए भूकम्पक संग हुनक जन्मक सम्बन्ध भूकम्प सँ मानब भ्रान्ति थीक। वास्तविकता ई अछि जे रघुदेवक अनुसार हरिसिंहदेवक जन्मक 32 वर्षक बाद पंजीक समेकित लेखन आरम्भ भेल आ हरिसिंहदेव 26-29म वर्षमे तुगलक आक्रमणक कारणें अपन राजधानी सिमरौनगढ़ छोड़ि नेपालक उपत्यकामे भागि गेलाह। पराजित आ भागल अवस्थामे ओ मिथिलामे केना पंजीक लेल राजकीय आदेश पारित करताह से सहज खण्डित भए जाइत अछि।
मिथिलाक इतिहासमे हरिसिंहदेव कोन वर्ष पराजित भए भागि गेलाह तकरो निर्धारणमे भ्रान्ति अछि। म.म. परमेश्वर झा लिखैत छथि जे – अन्ततोगत्वा महाराज हरिसिंहदेव अपन राजधानी छोडि जङ्गल पहाड़क शरण लेलन्हि। एहि अवसरक श्लोक अछि-
वस्वब्धिबाहुशशिसम्मितशाकवर्षे पौषस्य शुक्लदशमी क्षिति(रवि) सूनुवारे।
त्यक्त्वा सपट्ट(त्त)नपुरीं हरिसिंहदेवो दुर्दैवदर्शित पथो गिरिमाविवेश।।
म.म. परमेश्वर झाक अगिला उक्तिसँ संकेत भेटैत अछि जे ई श्लोक पंजी-प्रबन्धक थीक। ओ एतए वस्वब्धिबाहुशशिसम्मितक स्थान पर बाणाब्धिबाहुशशिसम्मित पाठान्तरक उल्लेख कएने छथि। ई श्लोक सिमरौनगढक स्थानीय परम्परासँ सेहो उपलब्ध भेल अछि, जेकर प्रकाशन एसियाटिक सोसायटी ऑफ बंगालक शोधपत्रमे 1835 ई.मे पृ, संख्या 121 पर भेल अछि। एहि आलेखक लेखक बी.एच. हॉगसन, जे नेपालमे रेजिडेंट रहथि ओ एसियाटिक सोसायटीक सम्पादक कें सूचित करैत छथि जे यद्यपि हिन्दू पंचांगक अनुसार 1322 ई.मे हरिसिंहदेवक पराजय भेल आ सिमरौनगढ परित्यक्त बनल, ओतहि मुसलमानी परम्पराक अनुसार 1323 ई. भेटैत अछि, मुदा ओ सिमरौनगढक परम्परासँ प्राप्त दू टा श्लोक कें प्रामाणिक मानैत छथि जाहिमे 1245 शकसंवत् अर्थात् 1323ई. उल्लिखित अछि। हॉगसन सिमरौनगढक स्थापना आ परित्यागक सम्बन्धमे ई दू श्लोक उद्धृत करैत छथि-
रामस्य वित्तं नलराजवित्तं पुरूरवावित्तमलर्कराज्ञः।
ह्रदात्समुद्धृत्य निपात्य नागं श्रीनान्यदेवो निरमात्स्वगर्तम्।।
बाणाब्धियुग्मशशिसम्मितशाकवर्षे पौषस्य शुक्लनवमीरविसूनुवारे।
त्यक्त्वा स्वपट्टनपुरं हरिसिंहदेवो दुर्दैवदर्शितपथाथ गिरिं विवेश।।
अर्थात् राम, राजा नल, पुरूरवा आ राजा अलर्कक धन जे नागसँ रक्षित पोखरिमे राखल छल तकरा पोखरिसँ निकालि नागकें पराजित कए राजा नान्यदेव वास्तुक खात बनौलनि अर्थात् महल बनएबाक लेल निञों खुनलनि। बाण-5, अब्धि-4, युग्म-2, शशि-1 (वाम भागसँ गणनाक कारणें 1245) शाकेमे पौष शुक्ल नवमी शनि दिन हरिसिंहदेव अपन पट्टनपुर छोडि दुर्भाग्य द्वारा देखाओल गेल रास्तासँ पहाड़मे प्रवेश कएलनि।
एहि पाठक अनुसार हरिसिंहदेव शाके 1245 मे अर्थात् 1323 ई. हारि कए अपन राजधानी छोडि भागि गेलाह।
महामन्त्री कर्म्मादित्यक क्रियाकलाप
हरिसिंहदेवक एहि पराजय-तिथिक समर्थनमे आरो ऐतिहासिक साक्ष्य अछि जे हरिसिंहदेवक पितामह रामसिंहक समयसँ मन्त्री रहल, अत्यन्त प्रतिष्ठित वृद्ध कर्म्मादित्य जखनि हाबीडीहमे रामसिंहक पत्नी सौभाग्यदेवीक आज्ञासँ हैहट्टदेवीक मूर्तिक स्थापना 212 लक्ष्मण संवत् अर्थात् 1331 ई. मे कएल तखनि ओ हरिसिंहदेवक नाम धरि नहिं लेलनि। वस्तुतः 1323 ई.क बाद सिमरौनगढक स्थान पर हमरालोकनि दरभंगा जिलामे कर्म्मादित्यक द्वारा कएल गेल काज सभ देखैत छी। ओएह कर्म्मादित्य तिलकेश्वरमठक निर्माणकर्ता कहल गेल छथि आ ओकर एक शिलालेखसँ संकेत भेटैत अछि जे तिलकेश्वर मठक परिसरमे हुनक दाह-संस्कार 1258 शक संवत् अर्थात् 1336 ई.मे कएल गेल। एतावता सिद्ध होइत अछि जे 1323-24 ई.मे हरिसिंहदेवक हारिक बाद अपन प्रजाकें देखबाक लेल ओ सिमरौनगढकें छोडि दक्षिण दिस आबि गेलाह। आ हाबीडीह पर मूर्तिस्थापनाक काज कएलनि।
परमेश्वर झा ई लिखैत छथि जे पंजीक आरम्भक तात्कालिक कारण देवहार गामक मुक्तेश्वरनाथ मन्दिरक एकटा घटना छल, जाहिमे गंगौरे मूलक हरिनाथ शर्माक विवाह स्वजनमे होएबाक कारणें हुनकामे चाण्डालत्व आबि गेल आ हुनक पत्नी एकटा चाण्डाल द्वारा बलोपभुक्ता होएबाक खण्डन करैत दिव्य-परीक्षामे नाहं चाण्डालगामिनी पंक्ति पर तँ तप्पत लोहासँ पाकि गेलीह, मुदा स्वपतिव्यतिरिक्तचाण्डालगामिनी पंक्ति पर नै पकलीह। ई एहि घटनाक स्थान वर्तमान मधुबनी जिलाक देवहार गामक कहल गेल अछि, जकर निर्णय लेल हरिसिंहदेवक राजधानी सिमरौनगढ जाएब ओहि कालमे सम्भव नै छल।
तें ई स्पष्ट अछि जे हरिसिंहदेवक पराजयक बाद परिवारक पारम्परिक वृद्ध मन्त्री कर्म्मादित्यक नेतृत्वमे हरिसिंहदेवक अन्य ब्राह्मण अधिकारी आ विद्वान् लोकनि आपातकालमे प्रजाकें संगठित करबाक लेल, मिथिलाकें यवनक आक्रमणक कारणें छिन्न-भिन्न होएबासँ बचेबाक लेल दक्षिण दिस बढलाह आ अपन उद्देश्यमे सफल भेलाह। दरभंगाक मोतीमहल अभिलेख (1341ई.) सँ सूचना भेटैत अछि जे हट्टपति (व्यापारिक गतिविधिक उच्चतम अधिकारी) सप्रक्रिय संकेश्वर अपन आवासीय भवन बनेबाक वास्तु लेलनि। ई शिलालेख कतहु ने कतहु दरभंगाक लगे-पासक थीक। सिमरौनगढक राजधानी उजडि गेलाक बाद दरभंगा-प्रक्षेत्रमे शासकीय गतिविधि, प्रजाक लेल युद्धस्तर पर कएल गेल काज, मूर्तिस्थापना, मठ-मन्दिरक निर्माण, राजकीय अधिकारी द्वारा आवासीय-भवनक निर्माण आदि सिद्ध करैत अछि जे मिथिलाक इतिहासमे 1323 सँ ओइनिवार शासन व्यवस्थित होएबाक बीचक काल, जकरा अन्धकार युग कहल गेल अछि, ओ ब्राह्मण विद्वान् सँ शासित छल आ एहि कालमे अनेक सामाजिक सुधार भेल। तुगलकक आक्रमणक कारणें ओकर सैनिकक द्वारा यत्र-तत्र बसि जाएब कोनो असम्भव नै छल आ तें मैथिल मूल आ घुसपैठ केनिहारक बीच दूरी रखबाक लेल पंजीक पुनर्गठन तात्कालिक आवश्यकता छल। जे काज आइ आसाममे एन.सी.आर.क अन्तर्गत कएल जा रहल अछि से काज ओहि कालमे ब्राह्मणलोकनि कएने रहथि। तें 1326 ई.मे पंजीक सामूहिक लेखन ब्राह्मणलोकनि अर्थात् राजकीय विद्वान् अधिकारीलोकनिक द्वारा आरम्भ भेल, जाहिमे हरिसिंहदेवक कोनो राजकीय आदेश प्रभावी नहि छल।
यद्यपि 1812-13 ई.मे जखनि बुकानन पूर्णिया जिलाक सर्वेक्षण कए रहल छलाह तँ हुनका मैथिल ब्राह्मणक विभाजनक सम्बन्धमे हरिसिंहदेवक नाम कहल गेलनि। बुकाननक रिपोर्टक आधिकारिक प्रकाशन करैत 1838 ई.मे मांटगोमेरी मार्टिन लिखैत छथि-
The customs by which this nation are at present ruled are said to have been established by a certain Hari Singha a Rajput who was king of Mithila or Tirahoot or Tirabhukti as it is called in the Sangskrita language. The Brahmans by this prince were divided into four ranks. The highest are called Suti the second Majroti the third Yogya and the fourth Grihasthas. These distinctions were founded on the various degrees of supposed purity and learning which in the time of Hari Singha individuals possessed but the distinctions have now become totally hereditary At the time of Hari Singha only 13 men were considered as entitled to the dignity of Suti. These distinctions do not absolutely prevent intermarriages but if a man of high rank marries a low girl he sinks to her rank only he is reckoned at its head If a low man can afford the enormous expense of marrying a woman of high birth he is considered as elevated to the head of his own tribe but cannot ascend to a perfect level with those of the tribe above him In this district the two higher classes are very few in number and there seems to be little loss as scarcely any of the Sutis and very few of the Majrotis give themselves any sort of trouble but live entirely by the rents of their lands or the profit of their rent and if by accident they become poor they can always obtain a maintenance by marrying the daughter of some low but wealthy man who will cheerfully and thankfully support them and their children owing to the lustre that will be added to his family In such cases however they themselves are reduced to the level of their father in law and their children if they wish to gain distinction will be under the necessity of undergoing the fatigues of study. (Puraniya, Ronggopoor and Assam, Robert Montgomery Martin.pp. 155-56)
मुदा ई तत्कालीन जनश्रुति इतिहासक दृष्टिसँ एकदम मिथ्या थीक, आ 19म-20म शतीमे जे विभाजन सोझाँ आएल ओ एहिसँ भिन्न अछि।
एहि प्रकारें मिथिलाक पंजी एकटा उच्च कोटिक परिचयक लिखित स्वरूप थीक, जकर अनेक प्रयोजन अछि। एकरा लेल ‘पंजी-व्यवस्था’ शब्दक प्रयोग सभसँ पैघ भ्रम थीक। कोनो प्रकारक ‘व्यवस्था’ पंजीक विषय नहिं ओ धर्मशास्त्रक विषय थीक। एहि व्यवस्था पर वाचस्पतिक “सम्बन्ध-विचार” सनक पृथक् ग्रन्थ अछि जे पंजीकें आधार मानि लिखाएल। बिहार रिसर्च सोसायटी, पटनामे एकटा खण्डित तथा शीर्षकविहीन पाण्डुलिपि (बंडल संख्या 37, पाण्डुलिपि संख्या 91) मात्र 9 पत्रक अछि, जाहिमे व्यक्तिक नाम सभ छैक आ ‘क्षेम्यः’ आ ‘अक्षेम्यः’ शब्दसँ दू परिवारक बीचक सम्बन्धकें उचित आ अनुचित कहल गेल अछि। एहि प्रकारक ग्रन्थ आरो लिखाएल होएत, से सम्भव। एहि ग्रन्थक प्रकाशन आवश्यक अछि।
16म शतीमे रघुदेव “पंजी-प्रबन्धः कृतः” कहैत छथि। ‘प्रबन्ध’ शब्दक अर्थ थीक एक सूत्रमे बाँधल ग्रन्थ, मुदा ‘प्रबन्ध’ शब्दक प्रयोग ‘प्रबन्धन’- अंगरेजीक ‘मैनेजमेंट’क अर्थमे कएल गेल सेहो भ्रम थीक। ई प्रबन्ध शब्दक अर्थ नहिं लगबाक कारणें आ व्यवस्था शब्दक मानसिकताक कारणें ई भ्रम सभ पसरल। तेसर भ्रम इहो पसरल जे पंजी विवाहमे सीमा निर्धारित करैत अछि, अर्थात् विवाह कोन कोन परिवारमे भए सकैत अछि, तकर अनुमति दैत अछि। जखनि की वास्तविकता ई अछि जे पंजी मात्र रक्तसम्बन्धक निर्णय दैत अछि जे अमुक वरक विवाह कोन कोन परिवारमे नहिं भए सकैत छैक। पंजी स्वजनक सीमा निर्धारित करैत अछि। कोनो परिस्थिति मे केओ मैथिल भाइ-बहिन, काका-भतीजी, मामा-भगिनी आदि सनक वैवाहिक सम्बन्ध स्वीकार कए गारि नै सुनए चाहताह। बहुत परिस्थितिमे एहि पंक्तिक लेखकक अनुभव रहल अछि जे जाहि व्यक्तिक संग कोनो सम्बन्ध ध्यान पर नै अबैत अछि, मुदा जखनि जाँचल जाइत छैक तखनि बड़ नजदीक सम्बन्ध ठहरि जाइत छैक। तें पंजीकारक द्वारा अस्वजनक निर्णयक बादे वैवाहिक कार्य श्रेयस्कर अछि। एहि प्रकारें पंजीक सम्बन्धमे पसरल अनेक भ्रमक कारणें एकर उदात्त परम्पराकें बहुत हानि पहुँचलैक आ एखनि जे सामग्री उपलब्ध अछि ओकर संरक्षण आवश्यक भए गेल अछि।
एकर संरक्षणक लेल डा. योगनाथ झा तीन खण्डमे “पंजी-प्रबन्ध” नामक ग्रन्थ प्रकाशित कएलनि। डा. गजेन्द्र ठाकुर सेहो “जीनोम मैपिंग”क नामसँ दू खण्डमे यथोपलब्ध सामग्रीकें प्रकाशित कए देल। मुदा प्रकाशित अंश सम्पूर्ण पंजीक नगण्य भाग थीक। आइ एकटा आर विडम्बना अछि जे जाहि पंजीकारक लग ई ग्रन्थ सभ छनि ओ ओकरा अपन सम्पत्ति बुझैत छथि आ ओकरा प्रकाशन कें अपन आर्थिक क्षति बुझैत छथि। हुनका भ्रम छनि जे हमरा लग जे पंजी अछि ओ दोसराक लग चलि जाएत तँ ओहो ‘सिद्धान्त’ कराए लेताह आ हमर स्वयत्ता समाप्त भए जेबाक कारणें आय घटि जाएत। वास्तविकता एकर विपरीत अछि। जँ सभक लग उपलब्ध पंजीक प्रकाशन भए जाएत तँ सभ केओ सभ गामक सिद्धान्त कराए सकताह आ हुनक आयमे वृद्धि होएतनि। ई संगठित क्षेत्रक एकटा रोजगारक रूपमे विकसित होएत। आइ कर्मकाण्डक पोथी सभ सर्वत्र सुलभ छैक, तैयो योग्य पुरोहितक लेल पुछारि भैए रहल अछि।
आइ बहुतो पंजीकारक द्वारा पाण्डुलिपि सभ नुका कए राखब एकर संरक्षणमे बाधक भए रहल अछि। ओ लोकनि सिद्धान्त करएबामे स्वायत्तताक कारणें जँ एना कए रहल छथि तँ एतए हुनका लोकनिकें ध्यान देबाक चाही जे सिद्धान्त करएबामे अधिकसँ अधिक दू सए वर्षक पंजीक काज पडैत छैक। ओहिसँ पहिलुक पंजीक कोनो उपयोग सिद्धान्त करएबामे नहिं अछि। कमसँ कम ओतबा अंश व्यवस्थित कए प्रकाशमे आबए देथि। दू सए वर्षसँ पुरान पंजी आइ मिथिलाक इतिहासक स्रोत थीक आ ओ नष्ट होएत तँ बड पैघ क्षति होएतैक।
मिथिलाक पंजीक सम्बन्धमे भावी गतिविधि
पंजीक वर्तमान स्थित मृतप्राय अछि। बहुत कम संख्यामे नवीकरण भए रहल अछि। बहुत गोटे जे बाहर रहैत छथि से अपनहिं मोने विवाह ठीक कए लैत छथि आ तकर सूचना सेहो पंजीकार कें नहिं दैत छथिन। संगहि अन्तरजातीय विवाहक कारणें सेहो नवीकरण नै होइत अछि। एकरा लेल आइ आवश्यक छैक जे कम्प्यूटर डाटाबेस तैयार कएल जाए, जाहिसँ एकटा फार्म भरि ओ अपनहिं पंजीकरण कए लेथि आ मूलपंजी नवीकृत भए जाए। अंतरजातीय विवाहक स्थितिमे सेहो एहि फार्ममे व्यवस्था रहबाक चाही जे दूनू पक्षक पूर्ण परिचय ओहिमे आबि जाए।
प्राचीनकालमे पत्नीक नाम नै आएल अछि, मुदा आब ओहो देबामे कोनो हर्ज नै छैक। आब जखनि भारत सरकारक द्वारा परिचयक क्रममे माताक नाम सेहो आवश्यक कए देल गेल अछि तँ पत्नीक नाम जोडब अपेक्षित छैक। एकर स्वरूपक लेल हमरहि पंजीक एकटा उदाहरण लेल जाए- भवनाथ-कुमुदभ्यां सुतौ महिनाथ प्र. राकेश, अभिचन्द्रकौ दरिहरासं.कीर्तिनन्दन प्र.महन्थ सुत सुरेश दौ.। महि. पाली. सं. ब्रजनन्दन सुत लक्ष्मीनन्दन दु.दौ.।। एतय पंजीक विशिष्ट भाषाक अनुकूल पत्नीक नामक बाद ‘भ्याम्’ प्रत्यय लगाएल जाए, जे पंचमी विभक्तिक द्विवचनक बोध कराओत आ ‘एहि दूनूसँ उत्पन्न’ ई अर्थ देत। ई पंजीक भावी गतिविधिक पंजीकारलोकनिक अनुमोदनक प्रत्याशामे प्रस्तावित अछि, जे वर्तमान समयमे उपयोगी होएत। एहि प्रकारक आरो काजसभ कए पंजीक पुनरुद्धार आवश्यक अछि। इति।।


c: text/html

text:
मैथिली किस्सा - कमला नदीक कछेड़मे पड़ैत रहनि गोनू झाक खेत। एक बेर कमलामे भीषण बाढ़ी आयल। सभक फसिल जलमगन भेल जा रहल छल। गोनू झा के सेहो जजाति कमला महारानीक गर्भमे जा रहल छलनि। गोनू झा के एक दिन नदीक कातमे गेलाह आ कल जोडि प्रार्थना कयलनि जे जं gonu jhagonu jha ke kahanimaithili storiesstories in maithiliगोनू झामैथिली किस्सा Read More
मैथिली किस्सा - एक बेर राजाकें इच्छा भेलनि अत्यंत चतुर दरबारीक। एहि दृष्टिसं ओ दरबारी सभक एकटा बैसार आयोजित कयलनि। बैसारमे ओ कहलनि जे हमरा एकटा अत्यंत चतुर दरबारीक प्रयोजन अछि। ओकरा हम विचारकक रूपमे नियुक्त कर चाहैत छी, संगहि एहि विधायमे पारंगत व्यक्तिकें किछु बहुमूल्य उपहार देब चाहैत छी। gonu jhagonu jha ke kahanimaithili khissamaithili storiesmaithili storyबिलाड़ीमैथिली किस्सा Read More
मैथिली किस्सा - गोनू झाकेँ बेर-बेर चोरक चक्कर लागल रहैत छलनि। मुदा हुनका तकर डर रंचमात्रो नहि होइत छलनि। एहिना एक बेर ओ पंडिताइनक संगे घरमे पड़ल-पड़ल सुतबाक उपक्रम क रहल छलाह। राती निसभेर भ गेलनि तैयो ओ गप्पे क रहल छलाह। मुदा चोरबा सभ हुनका सुति रहल रहबाक भ्रममे gonu jhagonu jha storiesmaithili storyमैथिली कहानीमैथिली किस्सा Read More
मैथिली किस्सा : गोनू झा पर गामक लोक बड़ कन्हुआयल रहैत छलाह। हुनकर उन्नतिसं लोककेँ ईर्ष्या होइत छलनि। हुनका लोकनिक सम्मिलित प्रयाससं गोनू आ भोनू दुनु भाइमे झगड़ा भ गेल। मुदा एकटा महींस आ कम्मल बचि गेल जे बँटा नहि सकल। एहि पंचैतीसं गोनू बड़ दुखित रहैत छलाह।
महींसकें दिन भर gonu jhagonu jha storiesmaithili storiesगोनू झाबंटवाराभोनू झामैथिली कहानीमैथिली किस्सा Read More
मैथिली किस्सा: हमरा गाम मे एगो पंडीजी छलाह, ओ एतेक मजाकिया छला जुनि पुछू। मजाक करै मे दूर-दूर तक हुनक चर्चा होइ छन्हि। सच पुछू तँ मजाक करै मे ओ किनको नञि छोड़ैत छथिन्ह।
एक दिनक बात छल हुनक अर्धांग्नी (पंडीतैन) हुनका कहलखिन अहाँ सभसँ मजाक करै छी, एत धरि जे maithili storiesPandit jiPandit ji storiesपंडीजीपंडीजी के मजाकमजाकमैथिली कहानीमैथिली किस्सा Read More
मैथिली किस्सा: गोनू झा एकबेर बहुत दिनक बाद अपन जजमनिकासं घुरल आबैत छलाह। बाटमे हाट देखि ठमाकि गेलाह। माछक बाजार मे माछक अम्बार देखि मोन पनिया गेलनि। बटुआ टोलनि। भरल छलनि। जजमान कयनहुरहनि बेस बिदाइ। कराचुर एक मासक बिदाइ रहनि बटुआमे। चट अपन पसिन्नक रोहु माछ तौलबाक हेतुमलाहकेँ कहलनि। जीबैत gonu jhamaithili storiesगोनू झागोनू झाक माछनौआमैथिली कहानीमैथिली किस्सा Read More
मैथिली किस्सा: एक समयक बात अछि, कोशी नदीके किनारे एगो गुरु अपन चेला चिंतामणि के संग कुटिया बना के रहय छैलैथ। एक दिन गुरु आ चेला दुनु गोटे तीर्थयात्रा पर निकललाह। बहुत दूर चलला पर दुनू गोटे एगो अनजान नगर में पहुँचलाह।
नगर पहुँचला पर एगो बगीचा में खोपड़ी बना के kids storiesmaithili khissamaithili storiesअंधेर नगरी चौपट राजागुरूचिंतामणिमैथिली किस्सामैथिली बाल कहानीराजा Read More
मैथिली बाल कहानी : एकटा मसोमात छलीह आ’ हुनका एकेटा बेटा छलन्हि। ओ’ छल बड्ड चुस्त-चलाक। एक दिनुका गप अछि। ओ स्त्री जे छलीह, अपना बेटाकें बगिया बना कए देलखिन्ह। ओहि बालक केँ बगिया बड्ड नीक लगैत छलैक। से ओ’ एहि बेर ओ’ एकटा बगिया बाड़ीमे रोपि देलक। ओतए बगिया kids storiesmaithili storiesstories in maithiliबगियाक गाछबाल कहानीमैथिली किस्सामैथिली बाल कहानी Read More
मैथिली किस्सा : गोनू झाक एक बेर माल-जालक हाट गेलाह तथा ओत सं नीक बरद किनने अयलाह। पैसाक किल्लति रहिन तें एकटा किनलनि। गोनू झा सोचलनि जे पाइ होयत तं जोड़ा लगा लेब। एहि वर्ष ककरो संग भजैती क लेब। यैह सभ सोचैत गोनू झा गाम दिस आबि रहल छलाह। gonu jhamaithili storiesmaithili storyगोनू झामैथिली किस्सा Read More

robotstxt: allowed

filter: keep


text: हालहि बजट भाषण सँ भारत सरकारक घोषणा भेल जे बिहार मे एकटा आरो एम्स केर स्थापना कैल जायत। सोशियल मिडिया तक ई बात पहुँचय मे देरी नहि भेल आ विभिन्न जिलावासी अपना-अपना जिला लेल एम्स स्थापनाक माँग संग आवाज उठबैत अपन-अपन जनप्रतिनिधि सब पर दबाव बनबय लगलाह। एहि मे दरभंगा आ सहरसा सबसँ बेसी आगाँ रहल। फेसबुक पर सक्रिय विभिन्न सरोकारवाला सब एहि लेल आवाज उठौलनि। पहिल एम्स बिहारक राजधानी पटना मे खुजि चुकल अछि। पटना राज्यक सब भाग सँ सुविधाजनक ढंग सँ जुड़ल रहबाक कारणे स्वास्थ्य सेवाक्षेत्र मे उल्लेखनीय योगदान दैत आयल अछि। उत्तर बिहार यानि मिथिलाक्षेत्र मे एकमात्र भरोस दरभंगा टा बचैत छैक जे सीमावर्ती नेपाल सहित दूर-दूर तक लोक लेल स्वास्थ्य संबंधी जाँच-इलाज लेल स्वर्गक रूप मे कतेको दशक सँ मानल जाइत छैक। तैँ सहरसा मिडियाकर्मी व सामाजिक कार्यकर्ता सब द्वारा लगायल गेल आवाज सर्वाधिक औचित्यक संग मुखर भेलैक अछि। अवस्था ई छैक जे केन्द्रीय मंत्री तक सहरसाक जनप्रतिनिधि अपन माँग पहुँचा देलनि, लेकिन फेर वैह बात, बिहार सरकारक सिफारिश होयब जरुरी कहि केन्द्रीय स्वास्थ्य मंत्री विधायल आलोक रंजन केँ संतोष करबाक उम्मीद दैत फोटो खिंचाय आपस पठा देलनि। एम्हर धरातल पर कतेक आन्दोलन भेल से नगण्य अछि, हिन्दुस्तान आ जागरण अपन-अपन पीठ धरि थपथपा रहल अछि, श्रेय लेबाक होड़ एम्सक स्थापना सँ पूर्वहि होमय लागल अछि। ई तय छैक जे बिहार सरकार मे मिथिला क्षेत्रीय नेतागणक मजबूत गठबंधन आइ धरि निर्माण नहि हेबाक कारण कोनो विकासात्मक कार्य लेल दबाव बनेनाय संभव नहि भेल अछि, एतेक तक जे मिथिलाक्षेत्रक मंत्री रहितो हुनक बात नहि चलि पबैत अछि। एहन अवस्था मे आब इन्तजार एहि बातक अछि जे बिहार सरकार तक समुचित प्रतिनिधि मंडल कतए सँ आ कोन धुरफनिये सिफारिश करबैत अछि, एम्स ओतहि खुजत। खुजत जरुर, कारण केन्द्रक योजना आ मोदी सरकारक ‘अच्छे दिन’ लेल लोक मुह बाबि टकटकी लगौने अछि, जाहि मे एक ठोप अमृतक एम्सक स्थापना मिथिलाक्षेत्र मे कयला सँ अवश्य हेतैक।


text:
नेपाल वित्तीय प्रतिवेदन मानसभ
नेपाल वित्तीय प्रतिवेदन मानसभ (अङ्ग्रेजी: Nepal Financial Reporting Standards) व्यवसायिक कारोवार सम्बन्धी एक विश्वव्यापी भाषाक रुपमे तयार कएल गेल अछि ।[१] जेसँग एकटा देशमे तयार भेल कम्पनीक वित्तीय तथा लेखा सम्बन्धी विवरणसभ अन्य देशमे सेहो आसनीसँ बुझ सकैत अछि । नेपालमे नेपाल वित्तीय प्रतिवेदन मानसभ अन्तराष्ट्रिय वित्तीय प्रतिवेदन मानसभ (अङ्ग्रेजी: International Financial Reporting Standards (IFRS)) अबलम्वन कैर् तयार करै लागु केने अछि। अन्तराष्ट्रिय वित्तीय प्रतिवेदन मानसभ लागू अघि विश्वक प्रत्येक देशसभ अपन आवश्कयता अनुसार लेखामानसभ तयार करै लागु करैत छल जेसँ एकटा देशमे तयार भेल वित्तीय विवरण दोसर देशमे लेखाक सिध्दान्त फरक अबलम्वन कएल खण्डमे नै बुझल अवस्था छल ई लेखाक एकल भाषा तयार केने अछि ।
नेपालमे नेपाल वित्तीय प्रतिवेदन मानसभ नेपाल लेखामान बोर्ड तयार करै नेपाल चार्टर्ड एकाउन्टेन्ट्स संस्था मार्फत लागु करावैत अछि ।
नेपाल वित्तीय प्रतिवेदन मानसभ[सम्पादन करी]
नेपालमे लागु भेल मितिसभ[सम्पादन करी]
नेपाल वित्तीय प्रतिवेदन मानसभ देहायक निकायसभके देहायक आर्थिक बर्षक आर्थिक बिबरण तयार करै क्रमिक रुपमे लागु होएवाला अछि ।[२]


text:
नैतिक कथा
– उपनिषद्
(अनुवाद: प्रवीण नारायण चौधरी)
कोनो जंगल मे एकटा स्वर्णशिला पड़ल छल। दुइ गोट घुड़सवार ओतय आबि गेल। चूंकि दुनू गोटा एक्के समय पहुंचल छल, ताहि हेतु दुनू ओहि स्वर्णशिला पर अपन-अपन अधिकार जतौलक। पहिले वाक् युद्ध भेलैक और अंततः तलवार खिंचा गेलैक। क्षणे भरि पहिल तक दुनू एक-दोसर केँ जानितो तक नहि छल। दुनू गोटाक मन निर्द्वंद्व छलैक। मुदा स्वर्णशिलाक लोभ दुनू केँ एक-दोसराक दुश्मन बना देलक। कनियेकाल मे तलवारो एक-दोसराक आर-पार भऽ गेल। दुनू नौजवान ओतहि ढेर भऽ गेल।
कनीकालक बाद ओहि राह पर एकटा महात्मा एला। ओहो स्वर्णशिला देखिकय चमत्कृत भऽ गेला। बिसैर गेल कि ओ त्यागी-तपस्वी छथि। स्वर्ण केर चमक मे हुनका नौजवानक शव तक नहि देखौलनि। ओ युक्ति लगाबय लगला जे कोना ओहि शिला केँ उठाकय अपन झोपड़ी मे पहुंचाबथि। तखनहि ओतय छह टा चोर आबि गेल। महात्मा ओहि चोर सब सँ कहलनि कि ओ सब शिला केँ हुनकर झोंपड़ी तक पहुंचा देत तऽ ओ ओकरा सबकेँ पर्याप्त धन देता। चोर हँसलक आ बाजल – हम सब अहीं केँ ऊपर पहुंचा दैत छी, फेर तऽ सबटा धन हमरे सबहक भऽ जायत। चोर सब ओहिना केबो केलक।
चोर सब आपस मे निर्णय केलक जे ओ सब ओहि शिला केर छह खंड करैत बांटि लेत, मुदा समस्या भेलैक जे शिला केर छह खंड करय कोना? अंत मे ओ सब एकटा सोनार लंग पहुंचल। सोनार सँ ओ सब कहलक जे ओ ओहि शिलाक छह खंड कय दियऽ, ओकरा यथोचित पारिश्रमिक देल जायत। चोरक बात सुनिकय सोनारो केँ लोभ आबि गेल। ओ पूरा शिला अपने हजम करबाक लेल ललचा उठल। ओ चोर संग चलबा सँ पूर्व छह टा लड्डू तैयार केकज और ओहिमे विष मिला देकज। तेकर बाद ओहि लड्डू केँ संग मे राखि ओ ओहि चोरबा सबहक संग जंगल मे पहुंचि गेल।
ओ कहलकैक – भाइ! पहिले किछु खा ले, बाद मे काज करब। चोर सब कहलकैक जे पहिले काज भऽ जाय। आखिर सोनार ओहि स्वर्ण शिला केर छह खंड कय देलक। छहो चोर एक-एक टा स्वर्ण खंड लऽ लेलक। सोनार अपन पारिश्रमिक मांगलक तऽ चोर ओकरो वध कय देलक। फेर चोर सब सोचलक जे प्रस्थान सँ पूर्व किछु खा लेल जाय। ओ सब सोनार द्वारा लायल ओहि लड्डू केँ खा गेल। लड्डू खाइते देरी ओकरो सबहक वैह दशा भेलैक जे पहिले दुनू युवक, महात्मा और सोनारक भेल छलैक। स्वर्णशिला लोभ केर प्रतीक छल। जे कियो ओकरा अपन बनेबाक लेल सोचलक, वैह चलि बसल। जतय लोभ पैदा होइत छैक ओतहि विनाश जागि जाइत छैक।


text:
नील पट्टीकेँ क्लीक कए कs ब्लॉगक सदस्य बनल जाउ
जय मिथिला जय मैथिली
रचना मात्र मैथिलीमे आ स्वम् लिखित होबाक चाही। जँ कोनो अन्य रचनाकारक मैथिली रचना प्रकाशित करए चाहै छी तँ मूल रचनाकारक नाम आ अनुमति अवश्य होबाक चाही। बादमे कोनो तरहक बिबाद लेल ई ब्लॉग जिमेदार नहि होएत। बस अहाँकें jnjmanu@gmail.com पर एकटा मेल करैकेँ अछि। हम अहाँकेँ “अहाँक ब्लॉग” पर लेखककेँ रूपमे आमन्त्रित कए देब। अहाँ मेल स्वीकार कएला बाद अपन, कविता, गीत, गजल, कथा, विहनि कथा, आलेख, निबन्ध, समाचार, यात्रासंस्मरण, मुक्तक, छन्दबद्ध रचना, चित्रकारी आदि अपन हाथे स्वं प्रकाशित करए लागब।
शुक्रवार, 28 दिसंबर 2012
लाशसँ भरल ट्रेन
अपन लक्ष्यक पाँछा करैत ट्रेन बिहारक सीमामे प्रवेश कएलक । ट्रेन बक्सर स्टेशनपर रुकल । तीनटा, 24-25 सँ 30 बर्खक बिचक बलिस्ट युवक एके संगे भीड़केँ चिड़ैत जबड़दस्ती डिब्बामे प्रवेश कएलक । ओ तीनू सभकेँ ठेलैत धकलैत आगू बढ़ि ओतए जा कए ठार भेल जतए दिल्लीसँ चढ़ल परिवार बैसल छल । ओ तीनू अपनामे हा-हा-ही-ही ठठ्ठा करैत ओतेकदूरक वातावरणकेँ अभद्र बना देलक । ओतबोपर नहि माइन तीनूकेँ तीनू सिगरेट निकाइल कए ओकर नम्हर - नम्हर कश मारै लागल । तीनूक विषाक्त गप्पेकेँ पचेनाइ मुश्किल भए रहल छल ओहिपर आब सिगरेटक लछेएदार धुवाँक जहर, असहनीय होएत । दिल्लीसँ आबिरहल परिवारक पुरुष विनम्रसँ बजलनि - "भाइ साहब ! सिगरेट बंद करू, एहिठाम स्त्री धिया-पुता सभ छैक एकर धुवाँ सहनाइ असहनीय भs रहल छैक ।"
तीनू उदण्डमे सँ एकटा - "अरे वाह ! सिगरेट हमर, पाइ हमर, मुँह हमर तेँ हम सभ किएक नहि पीबू ?"
दिल्लीसँ आबिरहल परिवारक पुरुष - "मुदा हमरा सभकेँ असुबिधा भs रहल अछि ।"
"असुबिधा ! अरे वाह, बेसी असुबिधा अछि तँ अहीँ सभ दोसर डिब्बामे चलि जाउ ।"
"हम सभ दोसर डिब्बामे किएक चलि जाउ, हमरा सभ लग रिजर्वेशन अछि, बिना रिजर्वेशनक तँ अहाँ सभ छी ओहूपर अनैतिक काज कए रहल छी । ट्रेनमे बीड़ी सिगरेट पीनाइ अपराध छैक ।"
"अरे वाह ! अपने तँ उकील साब छी (दुनू हाथ जोरैत ) धन्य छी उकीलसाब, अपराध ! हा हा हा .... अपराध ई कोन अपराध भेलैह, अपराध होएत जखन अहाँक सुन्नर कनियाँकेँ लs कए भागि जाइ ।"
एतबा कहैत तीनूकेँ तीनू भीतर आगू बढ़क प्रयास कएलक आ एहि प्रयासमे किछु धक्का- मुक्की सेहो भेलै । तीनू आगू बढ़ि मर्यादाक सीमासँ बाहर बढ़ैए बला छल की रेलवे पुलिसक दूटा जवान कन्हापर बन्दूक रखने गस्त लगबैत ओहि डिब्बामे आएल । ओकरा देखते मातर तीनू ओहिठामसँ लंकलागि कए भागि गेल । मुदा ओहि डिब्बाक ठसाठस भरल भीड़मे सँ केकरो सहास नहि भेलै जे मात्र तीन गोट कपाटक मनुखसँ बाजि लड़ि कए एकटा नीक परिवार, जेकरा संगे की करीब 17-18 घंटा पाछूसँ यात्रा कए रहल छल रक्षा करी । आ ओ सहास हेतैक कोना । कियो जीबित होए तहन ने । सभ के सभ लाश अछि । एहन लाश जे अखबार पढ़ैत अछि, समाचार सुनैत अछि, यात्रा करैत अछि मुदा कोनो अनैतिक बातक पाँछा आबाज नै उठाबैत अछि ।
*****
जगदानन्द झा 'मनु'


text:
उपन्यास
ममांग दई क' हुनकर अंग्रेजी उपन्यास "द ब्लैक हिल", निरंजन मिश्रा क' संस्कृत उपन्यास "गंगापुत्रवदनम्", केपी रामनुन्नी क' मलयाली मे दईवाथिंते पुस्थकम, आओर पंजाबी मे "स्लो डाउन" के लेल नछत्तर क' सम्मानित कायल जायत।
कविता
उदय नारायण सिंह 'नचिकेता' (मैथिली), श्रीकांत देशमुख (मराठी), भुजंग तुडू (संथाली), इंकलाब (तमिल) आओर देवप्रिया (तेलुगू) लेल सम्मानित हेता।
लघु कथा
पांच लेखक क' हुनकर लघु कथा लेल सम्मानित कायल जायत। जिनका सभक नाम अछि - शिव मेहता (डोगरी), अवतार कृष्ण रहबर (कश्मीरी), गजानन जोग (कोंकणी), गायत्री सर्राफ (उड़िया) आओर बेग एहसास (उर्दू)।
साहित्यिक आलोचना
रमेश कुंतल मेघ (हिंदी), टीपी अशोक (कन्नड़), उर्मि घनश्याम देसाई (गुजराती), बीना हंगखिम (नेपाली) आओर नीरज दैया (राजस्थानी) क' आलोचना केर क्षेत्र मे चुनक गेलनि।
ओतहि, जगदीश लछानी (सिंधी) क' निबंध आओर राजेन तोइजांबा (मणिपुरी) क' हुनकर नाटकक लेल सम्मान देबाक घोषणा कायल गेल।
ई सम्मान 1 जनवरी 2011 आओर 31 दिसम्बर 2015 के बीच प्रकाशित रचना सभकेँ देल जायत। ऐहिक तहत एक लाख लाख टाका बतौर पुरस्कार राशि भेटैत अछि।


text:
100 करोड़ क करत निवेश, एखन होइत अछि असेंबली
नई दिल्ली। पंजाब क ट्रैक्टर निर्माता कंपनी सोनालिका कारोबार क विस्तार करैत बिहार मे 100 करोड टकाक लागत स कारखाना क विस्तार करत। संगहि कंपनी अमेरिकी बाजार मे ट्रैक्टर बिक्री शुरु करबाक तैयारी मे सेहो अछि। कंपनी सालाना पांच हजार करोड क कारोबार क रहल सोनालिका समूह क चेयरमैन एल.डी. मित्तल कहला अछि जे बिहार मे पटना स सटल फतुआ औद्योगिक क्षेत्र मे कृषि उपकरण क संग संग आब ट्रैक्टर कारखाना सेहो लगाउल जा रहल अछि।
ओ कहला जे पटना मे 100 करोड क लागत स कलपुजरा कए जोडबा लेल असेंबली लाइन पहिने स बनल अछि। एहि मे 100 करोड क आओर निवेश कैल जा रहल अछि जाहि स ओहि ठाम पूर्ण रूप स ट्रैक्टर उत्पादन भ सकत। एहि ठाम स सालाना 20,000 ट्रैक्टर तैयार कैल जाएत। फार्ब्स इंडिया पत्रिका क ताजा संस्करण मे मित्तल कए 100 धनी भारतीय व्यावसायी क सूची मे 75म स्थान भेटल छल। हुनकर संपत्ति 78 करोड 50 लाख डालर बताउल गेल अछि।
सोनालिका समूह 2011-12 मे असगर ट्रैक्टर क बिक्री स 2,400 करोड क करोबार केलक अछि आ करीब 300 करोड क मुनाफा कमेलक अछि। पंजाब मे होशियारपुर मे कंपनी क सबस पुरान कारखाना अछि, एकर अलावा हिमाचल प्रदेश मे उना मे सेहो कारखाना अछि। बिहार मे कंपनी इ तेसर कारखाना होएत।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna


text:
दरभंगाः[प्रणव चौधरी] रेलवे केर स्वर्णिम इतिहास स दरभंगा महाराज के पुराण नाता रहल आई । अंग्रेजी हुकूमत के दौरान महाराज ने तिरहुत स्टेट रेलवे कंपनी बना खुद अप्पन रेलगाड़ी चलबेने छेलैथ। कैको स्टेशनक निर्माण सेहो कैल गेल छल। पूर्व मध्य रेलवे हुनक 145 वर्ष पुरान एगो इंजन के धरोहरक रूप में संरक्षित कैल जैत।ओही इंजन केर दरभंगा स्टेशन पर लगेबाक लेल समस्तीपुरक रेल मंडलक प्रबंधक अखन किछु दिन पहिले सरकार के पत्र भेजलैथ यै। अनुमति मिलबाक देरी अछि अनुमति मिलैत काम शुरू कैल जैत।
एही स पहिले दुगो इंजन भ चुकल अछि संरक्षित
रेलवे एहीस पहिले दुए जगह पर दरभंगा राजक रेल इंजनक संरक्षित कैल जा चुकल अछि। हाजीपुरक जोन कार्यालय में तिरहुत स्टेट रेलवे केर इंजनक धरोहर केर रूप में रखाओल गेल अछि। समस्तीपुर डीआरएम कार्यालय में सेहो एगो इंजन संरक्षित कैल गेल अछि।आब दरभंगा राजक बंद परल सकरी चीनी मिल में रेल इंजन केर जंग खा रहल अछि।आब एही के संरक्षित करबाक जरूरत अछि।
समस्तीपुरक रेल मंडल ,डीआरएम रविंद्र जैन कहलैथ कि 'तिरहुत स्टेट रेलवे केर इंजन के दरभंगा जंक्शन पर लगेबाक योजना अछि। पत्र भेजल गेल अछि। अनुमति मिलैत आगा केर कार्यवाही कैल जैत।'


text:
अंजू झा।
🌹 ❤ #अपन_रूचि ❤🌹
अहि संसार में सबहक रूचि नीक सुख-सुविधा सं भरल जीवन जीबै के होई छै।दुनिया में शायद कियो एहन मनुष्य हैत,जकरा नीक भोजन,नीक वस्त्र या ई कही जे सुविधाजनक जीवन पसंद नै हेतै।
लेकिन अपन परिवार,खासकय संतान के सुख सुविधा के लेल माता पिता खुशी खुशी अपन रूचि के बहुत पाछा छोईर दैत छैथ। संतान के कोनो कमी नै होई, ओकर पैघ पैघ फरमाईस,शौख या जरूरत पूरा करै में माता पिता कतेको बेर अपन छोट छोट इच्छा अपन रूचि एतय तक कि अपन खुद के पहचान तक के त्याग कऽ दै छैथ।जकर कोनो अफसोस या मलाल नै होई छैन।
लेकिन जखन संतान अहि त्याग के महत्व नै बुझै छै तऽ इंसान टुईट जाईया।आई एकटा अहि पर आधारित कथा लिखै के कोशिश केलौं उम्मीद करै छी आहाँ सब एकरा रूचि सं पढ़ब।
रमेश बाबू एकटा सरकारी कर्मचारी छलाह। गुज़र बसर लेल ठीक-ठाक तनख्वाह छलैन। पति पत्नी एक बेटा एक बेटी के संग सुखी परिवार। रमेश बाबू आ हुनकर पत्नी के जीवन के एक्के टा लक्ष्य छलैन जे दुनू संतान के लायक बनाबी। ओकरा दुनू के परवरिस में कोनो कमी नै हेबाक चाही।
बच्चाक भोजन पढ़ाई, कपड़ा यानि ओकर जरूरत में कतौ कटौती नै भऽ सकैया,तऽ कटौती कतय हैत तऽ अपन दुनू प्राणीक शौख में। पत्नी के रूचि दर्शनीय जगह पर जाई के जे कहियो कतौ नै गेली। कोनो खास अवसर पर होटल में खाना खाई लेकिन सेहो इच्छा शायद कहियो पूरा भेल हो।अपना लेल नया नया फैशन के साड़ी गहना तऽ कहियो किनै के सोचबो नै केली।नैहर सासुर सं रिश्तेदार के ओतय कोनो अवसर पर भेटल साड़ी आ अपन विवाह में भेटल दू चारिटा नीक साडी सं पूरा समय निकाईल लेली।कोनो शुभ अवसर पर सबके भारी भारी जरीदार ,या बनारसी साड़ी पहिरने देखैथ तऽ मोन मसोईस कऽ रैह जाईथ।जे बेटा-बेटी के पढ़ाई-लिखाई बेटी के विवाह,उपर सं एक्टा अपन घर बनेनाई सबकाज बचल अई, साड़ी के की कहुना काज तऽ चलिए रहल अई। रमेश बाबू के पूरा जीवन दू जोड़ी सर्ट पैंट में निकैल गेलैन। कनियां के मोनक भाव तऽ बुझैथ, लेकिन?????
रिश्तेदार संग बेटा बेटी हरदम ताना मारैन जे आहाँ सबके नीक कपड़ा पहिरै के शौख नै अई। किछु नै बाजैथ।
समय बितल सब जिम्मेदारी पूरा भेलैन।बेटा बेटी दुनू मनलायक पद पर कार्यरत छैन। बेटी के बहुत नीक घर-वर भेटलैन,बेटा लायक भेलैन तऽ पुतौह सेहो बड्ड पैघ घरक अनली।आब रमेश बाबू रिटायर भऽ गेलाह,अपना लेल एक्टा घर सेहो बनेलैन।आब कुलमिलाकऽ सबके सुखमय जीवन।
आई बहिन के बेटा के विवाह छैन।दू दिन पहिले कनियांके लऽकऽ शहर के बड़का कपड़ा के शोरूम गेलाह कनियांक पसंदीदा बनारसी साड़ी किनलैन, फेर सोनार के दुकान सं कनियां एक्टा हार सेट किनलैन। सोचला अई बेर बेटा बेटी रिश्तेदार सबके मूंह बंद भ जैत,आ कनियां संग खुशी खुशी विवाह में शामिल होई लेल जाई गेला। बेटी पुतौह सब आयल रहैन।जखन विवाह के समय सब तैयार होमय लागल तऽ बेटी माँ के कहलकैन जे आहाँ त फेर कोनो बाबा आजम के जवाना के घिसल पिटल साड़ी पहिरब।नीक पहिरै के तऽ कखनो मोने नै करैया। बेटा सेहो बजला छोरू की करबै ,हिनकर सबके इयैह आदत छैन।कोनो प्रतिष्ठा के ख्याल नै।पुतौह नव छली किछु बुझली नै बुझली लेकिन किछु नहि बजली। सब अपन तैयारी में लाईग गेली।
माय बिना किछु बजने सुटकेश खोलली साड़ी गहना पहिर तैयार भेली,आब बेटी देखते बजली ई की एखन गर्मी के समय उपर सं अपन उम्र के नै देखलौं एहन चटक बनारसी साड़ी आ ई हार सेट केहन लगैया।आहाँके कोनो ड्रेसिंग सेंस नै अई। बेटा पुतौह सेहो आईब गेलैन। रमेश बाबू सेहो एलाह। कनियां के कनैय लगलैन। बेटा-बेटी बजिते रहलैन।तखन रमेश बाबू बेटा बेटी के अपना लग बैसा अपन आपबीती सुनेलैन,जे हुनका सभके नीक परवरिश भेटैन सब फरमाइश पूरा होईन तैं लेल हम दुनू प्राणी अपन जरूरतों में कटौती केलौं।आहाँक माँ अपन रूचि के कोनो तवज्जो नै देलैन।जखन कहियो नव साड़ी किनबे नै केली फेर आधुनिक फैशन केना बुझती।जहिया सं विवाह कऽकऽ एली हुनकर इच्छा बनारसी साड़ी आ हार पहिरै के छलैन ।जे हम पहिले पूरा नै कऽ पेलौं।आई जखन अवसर आयल आ हम सुनकर शौख पूरा करै में सक्षम भेलौं तऽ आहाँ सब हुनकर मोन के दुःखी कऽ देलियैन।सुनिते बेटा-बेटी माँ के भरि पांज पकैर कानय लगलैन आ अपन व्यवहार पर माफी मांगय लगलैन।तखन जे पुतौह एखन तक चुप छली,आगु आबि सासु के पकैर बजली जे आई के बाद हिनकर #रुचि के ध्यान आ शौख पूरा करै के जिम्मेदारी हमर।सब खुश भय विवाह में सम्मिलित भऽ खुशी खुशी घर वापस एलैन।
लेकिन रमेश बाबू दुनू प्राणी के संग संग अहि तरहक प्रत्येक दंपति के मोन में ई दुविधा भरल प्रश्न उठैत अछि जे अपन रुचि या शौख पूरा करै के सही उम्र कोन अछि????????


text:
विराटनगर, १८ फरवरी २०२०। मैथिली जिन्दाबाद!!
दहेज मुक्त समाज निर्माणक प्रयास लेल मैथिली गायिका अंजू ओ दूल्हा रामविनयक संयुक्त सम्मान
दहेज मुक्त मिथिलाक सम्मान
सुश्री अंजू यादव एवं श्री रामविनय यादव केर शुभ-विवाहोत्सव पर काल्हि फागुन ७ गतेक दिन दहेज मुक्त मिथिला (नेपाल) केर संस्थापक अध्यक्ष श्रीमती करुणा झा केर सौजन्य सँ अन्तर्राष्ट्रीय संयोजक केर रूप मे हमरहु उपस्थिति मे ई सम्मान पत्र प्रदान कयल जेबाक निर्णय कयल गेल अछि।
दहेज मुक्त मिथिलाक संस्थापक अध्यक्ष श्रीमती झा एहि सम्मान हस्तान्तरण लेल विशेष रूप सँ काठमांडू सँ राजविराज आबि रहली अछि। स्वास्थ्यलाभ कय रहली श्रीमती झा कहली जे अंजू सब दिन अपनहि बेटी समान रहल, बाल्यकाल सँ ओकर झुकाव गीत गायन मे देखि हम सब प्रोत्साहन दैत आयल छी आर आइ ओ एकटा स्टार गायिकाक रूप मे सुपरिचित नाम देखि हृदय बहुत हर्षित होइत अछि। संगहि, अंजू अपन विवाहक कार्ड केर मुख्य पृष्ठ पर ‘बेटी पढाउ बेटी बचाउ’ संगहि ‘सभ्य एवम् शिक्षित युवा सभक एकहि आह्वान, मेटाबू दहेज आ बाल-बिआहक नामोनिशान’ रूपी जनजागृतिमूलक अपील सेहो केलीह अछि। विगत समय मे दहेज मुक्त मिथिलाक अभियान सहित मैथिली-मिथिलाक कतेको अभियान मे हिनकर सक्रिय योगदान केँ सेहो कदर करैत हिनकर विवाहोत्सवहि पर वर-बरियातीक समक्ष ई सम्मान पत्र देल जेबाक निर्णय कयल गेल अछि।
विदित हो जे खुरहुरिया (विष्णुपुर गाउंपालिका) सप्तरी नेपाल मे पड़ैत अछि, एहि गामक प्रतिष्ठित सज्जन श्री तेजनारायण यादवक सुपुत्री अंजूक विवाह धनुषा जिलान्तर्गत लक्ष्मीनियाँ गाउंपालिकाक सोहनी-सोनामाई टोल जनकपुरधाम निवासी सज्जन श्री देवनारायण यादवक सुपुत्र रामविनय यादव संग काल्हि फागुन ७ गते मिथिलाक हिन्दू रीति-रिवाज अनुसार सम्पन्न होयत। वैवाहिक कार्यक्रम मे गोसाईं गीत, पूजा आ कुमरम, शुभ-विवाह, प्रीति भोज सब किछु निज निवास विष्णुपुर खुरहुरिया सँ सम्पन्न होयत। शिवानी,छोटू आ प्रिन्स दिश सँ बाल-मनुहार करैत एहि माङ्गलिक अवसर पर बहुत रास मैथिली-मिथिला अभियानी सब आमंत्रित छथि, कतेको रास संघ-संस्था द्वारा अंजू-रामविनय केर दहेज मुक्त विवाह लेल यशगानक संग सम्मान देबाक सूचना सेहो सूत्र सँ भेटल अछि। मैथिली जिन्दाबाद दिश सँ सेहो हार्दिक शुभकामना!!
हरिः हरः!!


text:
झा सृष्टि।
#मिथिलामेंमाछकेमहत्व
माछ के बात कैल जै तँ इ मिथिला में सब सँस्कार में अपना आप के मुख्य पात्र बनेलक अछि। वियाह, उपनयन, मुंडन, द्विरागमन या फेर कोनो भी तरह के शुभ या अशुभ कर्म हुए, रिती सँ लँ कँ जीभ के चटोरी प्रीत तक, सब ठाम माछे माछ अछि। कोनो एकटा आदमी के सोलह संस्कार सम्पन्न हुए अथवा नय हुए मुदा माछ के भँ जायत अछि। बेटी सासुर जायत छथि तँ पहिने माछे काटै छैथ, वर जखन सासुर में चारिम दिन नुनगर खाय छैथ तँ पहिने माछे खाय छैथ। मिथिला में माछ के सांस्कृतिक आ पारंपारिक महत्व अछि। लोग माछ देख क यात्रा केनाय शुभ मानैत छैथ।
मुदा जै मिथिला में माछ के अतेक महत्व अछि ओतय किछु व्यक्ति के लेल माछ वर्जित सेहो अछि। जेना कि यदि कोनो महिला के पति के देहांत भँ जायत छनि तँ फेर ओ महिला के जीवनपर्यंत माछ वर्जित कँ देल जायत छैन। आबक संतति तँ इ सब नय मानैत छथि मुदा अखनो जे पुरान लोग सब छैथ दादी, नानी ओ सब अखनो सब रीती रिवाज के महत्व दैत छथिन मुदा अफसोस इ बातक अछि जे पुरान लोग सब आब धीरे धीरे खत्म भेल जा रहल छथि जेकर परिणामस्वरूप हमर सबहक सब रीती रिवाज के हनन भेल जा रहल अछि। अपन मिथिला में माँस, मुर्गा वर्जित अछि मुदा माछ के सर्वश्रेष्ठ मानल गेल अछि। मिथिला पेंटिंग मे तँ खास कँ क माछ के महत्व देल गेल। कोहबर में माछक आकृति के बिना कोहबर अशुद्ध मानल जायत अछि एहैन बुढ पुरान सब के कहनाम अछि। एकटा पुरान लोकोक्ति प्रसिद्ध अछि…
“पग-पग पोखरि माछ मखान,
सरस बोल मुस्की मुख पान,
यैह थिक मिथिला केर पहचान!!
धन्यवाद..🙏
किछ गलत लिखने होय तँ क्षमाप्रार्थी छी..🙏 हमरा जे बुझल छलै से लिखलौ अछि।
झा सृष्टि….🙏


text:
अपन मिथिलांगन मे अपनेक स्वागत अछि
अपन मिथिलांगन लेल मिथिला ,मैथिली अथवा मैथिल सम्बंधित कोनो विषय वस्तु पर अपनेक कोनो राय , संवाद अथवा कोनो विशेष टिपण्णी हुए त झटपट संपर्क करी , अपने सं प्राप्त विडियो , ऑडियो अथवा टेक्स्ट अहि वेबसाइट के माध्यम सं प्रकाशित कैल जायत |
यदि अहूँ विडियो बंबैत छी आ youtube चैनल चलबैत छी , त अपन विडियो के अहि वेबसाइट के माध्यम स प्रसारित क लाखो करोड़ों लोक त मंगनिये पहुंचा अपन व्यूज बढ़ा सकैत छी आ सब्सक्राइबर सेहो प्राप्त क सकैत छी |
विशेष सूचना : आय स , अपन अपन मिथिलांगन के वेबसाइट पर जतेक कंटेंट पोस्ट होइत अछि से अहि पेज पर ऑटोमैटिक पोस्ट होयत |youtube पर उपलब्ध मैथिली कंटेंट स्वतः अपन मिथिलांगन के वेबसाइट पर प्रत्येक किछ घंटा मे पोस्ट होइत रहैत छैक , से बता दी जे ताहि पाछा एकटा ऑटोमेशन के इस्तमाल क एकटा प्रयोग मात्र छैक जाहि माध्यम सं मिथिला , मैथिली स जुडल youtube कंटेंट के बिना पक्षपात के प्रसार कैल जा रहल |कंटेंट के गुणवत्ता स यदि आपत्ति हुए त कंटेंट मेकर स बात कैल जाऊ |आशा करैत छी जे एहन प्रयोग स सुचना तकनिकी के अहि नव युग मे अपन भाषा के प्रचार प्रसार आ बल अवश्य भेटत |
ओना त अहि वेबसाइट पर कतेको विषय के माध्यम सं बहुआयामीय सूचि बना क सुचना देल जायत जेकर भाषाई माध्यम मैथिली ,हिंदी आ अंग्रेजी होयत मुदा जं अपने के अहि बात सं कष्ट हुए त क्षमा चाहब |
विशेष संपर्क हेतु अहि वेबसाइट के सम्पर्क पेज पर जाऊ


text:
नवका- पुरनका लेख सर्च करु...
दरभंगा कारा में कम्प्यूटर
दरभंगा मंडल कारागार (जेल ) के कम्प्यूटर सं जोड़ल जा रहल अछि. एहि कम्प्यूटर के इंटरनेट से सेहो जोड़ल जाएत. असल में जेल के कम्प्यूटर सं जोड़य के मकसद राजधानी पटना सं राज्य केर सभ जेल पर नजर रखनाय छै. कम्प्यूटर सं जुड़ि गेलाह पर बड़का अफसर लोकनि पटना सं बैसल-बैसल सभटा लेखा जोखा लs लेताह. हुनका हर बात के लेल दरभंगा आ राज्य के दोसर जेल जयबाक जरूरत नहिं रहतन्हि. जेल के कर्मचारी सभ ठीक जकां एहि पर काज क s सकथिन्ह एहि लेल कम्प्यूटर ऑपरेटर हुनका सभ के कम्प्यूटर चलाबय के ट्रेनिंग सेहो देथिन्ह.
सदस्यता लें टिप्पणियाँ भेजें (Atom)


text:
प्रसिद्ध मैथिली कवि दिलीप कुमार झा अपन तेसर पोथी ल' क' आबि रहल छथि. पाठक लोकनि हिनक उपन्यास 'दू धाप आगां' केर बाट ताकि रहल छथि. ई उपन्यास अपन समकालीन कथा ओ विषय-वस्तु लेल सेहो चर्चा मे आबि रहल अछि. शीघ्र प्रकाश्य एहि उपन्यास मे दू गोट गरीब बालिकाक संघर्ष कथा कहल गेल अछि. कोना ओ दुनू अपन-अपन जिनगी-संघर्ष करैत अछि से दिलीप जी कागत पर उतारलनि अछि.
विदित हो जे एहि उपन्यासक कवर मिथिलाक दूटा स्त्री नायिका द्वारा जारी कएल गेल अछि. श्रीमती प्रेमलता मिश्र प्रेम (रंगकर्मी) ओ श्रीमती दुलारी देवी (चित्रकार) पोथीक कवर रिलीज करैत बेस आह्लाद व्यक्त केलनि. जानकीक जन्मभूमि पर स्त्री नायिकाबला उपन्यास कवर दू गोट प्रेरणादायक व्यक्तित्व सं भेल अछि.
लेखक-प्रकाशक ई डेग बेस सराहनीय कहल जा सकैत अछि. उपन्यास कें ल' उत्कंठा आओर बढ़ल जा रहल अछि. कहि दी जे दिलीप जी उपन्यास 'दू धाप आगां' प्रतिष्ठित प्रकाशन 'शेखर प्रकाशन' सं आबि रहल अछि.
पोथी विमोचनक घोषणा सेहो शीघ्र भ' सकैत अछि.
#MithiBooks
#MithiBooks


text: पटना। बिहार प्रदेश जदयू कार्यकारिणी समिति क घोषणा भ गेल। एहि मे कुल 75 सदस्य छथि। विजय कुमार चौधरी कए एहि कार्यकारिणी समिति क अध्यक्ष बनाउल गेल छथि। एकर अलावा 42 उपाध्यक्ष, 87 महासचिव, 9 प्रवक्ता, 1 कोषाध्यक्ष सहित हरि प्रसाद साह कए राज्य संसदीय बोर्ड क अध्यक्ष चुनल गेल अछि। एकर अलावा समिति मे युवा आ छात्र मोर्चा संगठन आओर 9 प्रकोष्ठ जाहिमे महिला, अल्पसंख्यक, अतिपिछड़ा वर्ग, किसान, महादलित, दलित, सांस्कृतिक आ खेल-कूद क सेहो गठन कैल गेल अछि। एकर संगहि पूर्व मे जाहि जिला क अध्यक्ष क मनोनयन स्थगित छल, हुनको चुनि लेल गेल अछि।


text:
नई दिल्ली। रेलमंत्री ममता बनर्जी 24 फरवरी कए रेल बजट पेश करतथि। पिछला एक सालक उपलब्धि कए देखैत इ रेल बजट बहुत दिनक बाद सरकारक संग-संग आम लोककमाथ पर पसीना द सकैत अछि। लालू प्रसाद क खिलाफ ‘वाइट पेपरÓ क अलावा ममता दीदी क खाता मे एकटा महत्वपूर्ण उपलब्धि इ रहल जे रेलवे क आमदनी फेर बैक गेयर मे लागि गेल अछि। यात्री किराया और माल भाड़ा दूनू क्षेत्र मे आमदनी कम भेल अछि, दोसर दिस खर्च बेहिसाब बढ़ल अछि। रेल मंत्रालयक एकटा अधिकारि नाम नहि छपबाक शर्त पर कहलथि जे इ हाल रहल त अगिला साल तक लालू प्रसाद स पूर्व जे रेलवे क हाल छल से भ जाइत। जानकारक कहब अछि जे महंगाई कए देखैत ममता लेल यात्री किराया या माल भाड़ा बढ़ाएब मुश्किल अछि। ममता अगर रेलक आमदनी बढ़ेबा लेल निजीकरणक सहारा लैत छथि त वामपंथ एकरा मुद्दा जरूर बनाउत। एहन मे कम भ रहल आमदनी कए बढ़ेबा लेल ममता कए कठोर निर्णय लेब मजबूरी अछि, नहि त रेलवे एक बेर फेर घाटा मे चल जाइत।
ओना मौजूदा वित्त वर्ष क दौरान रेल मंत्री ममता बनर्जी बहुत व्यस्त रहलीह। रेल बजट पेश करबाक बाद ओ नव-नव ट्रेन क घोषणा करबा मे व्यस्त रहलीह। लालू प्रसाद कए बिहार स आगू नहि देखिनिहार कही अधिकतर ट्रेन आ परियोजना पश्चिम बंगाल क खाता मे द अपना कए राष्ट्रीय कहैत रहलीह। पिछला साल 30 दिसंबर तक ओ 35टा नव सवारी गाड़ी, 7 दूरंतो आओर एकटा युवा ट्रेन कए हरी झंडी देखेलथि। एकर अलावा 17 अन्य रेलगाड़ी बढ़ेलथि आ 8टा गाड़ी क मार्ग विस्तार कैल गेल। एकर अलावा बनर्जी क ज्यादातर सप्ताहांत बजट मे घोषित रेल बुनियादी ढांचा क परियोजना पर आयोजित सेमिनार मे गुजरल। एकर बावजूद ज्यादातर परियोजना सेमिनार तक सीमित रहिकए ठंडा बस्ता मे चलि गेल। हालत इ अछि जे पिछला बजट क कईटा परियोजना कए एखन तक सरकारी अनुमति क इंतजार अछि। आब जखन ममता बनर्जी कए शायद एक्शन रिपोर्ट क चिंता भेल त पिछला किछुसप्ताह क दौरान किछु परियोजना क काज आनन-फानन मे आगू बढ़ा रहल छथि। मुदा एकरो लेल बंगाल स आगू नहि बढि़ रहल छथि। बनर्जी क दिस स पैघ संख्या मे घोषित बुनियादी ढांचा उपक्रम मे स एकटा कोलकाता क निकट कंचरापाड़ा-हालिसर रेलवे परिसर मे प्रस्तावित रेल कोच कारखाना क स्थापना अछि, जाहि मे ओ खास रुचि देखा रह छथि। कोलकाता क वैगन निर्माता कंपनी बर्न स्टैंडर्ड क रेलवे क दिस स अधिग्रहण क योजना पर सेहो हुनकर खास कृपा अछि। वैगन निर्माता कंपनी क परिसंपत्ति आ दायित्व क अधिग्रहण क काज कए अंजाम देबा लेल सार्वजनिक क्षेत्र क कंपनी राइट्स कए नियुक्त कैल गेल अछि। आशा अछि जे एहि वित्त वर्ष मे मंजूरी (अधिग्रहण क लेल) भेटल जाइत। दोसर दिस सिंगुर मे प्रस्तावित देश क पहिल रेल स जुड़ल पेरिशेबल कार्गो सेंटर क लेल ममता आफन तोडऩे छथि। अधिकारिक कहब अछि जे रेल मंत्री एकर खाका तकतैयार नहि भेला स तमसायल छथि। पिछला साल नवंबर मे रेल मंत्री एकर शिलान्यास केने छलीह। एकरा कांकोर क सहायक उद्यम क रूप मे किसान विजन परियोजना क तहत विकसित करबाकअछि,जाहि मे कोल्ड स्टोरेज क सुविधा मुहैया कराउल जाइत। जखन कि देश क करीब 50टा रेलवे स्टेशन पर विश्व-स्तरीय सुविधा मुहैया करेबाक योजना क काज एखन धरि शुरू नहि भ सकल अछि। रेलवे क किसान विजन योजना सेहो अंजाम तक नहि पहुंच सकल। एकर अलावा मोबाइल टिकटिंक वैन स्कीम ‘मुश्किल आसानÓ सेहो रेलवे क ओहि परियोजना मे शामिल अछि, जेकर काज आनन-फानन मे शुरू करबाकप्रयास अछि।


text:
आलेख (भावानुवाद)
– प्रवीण नारायण चौधरी
संसार भरिक वेत्ता लोकनि श्रीमद्भागवद्गीता केँ अध्ययन-मनन आ तदनुसार प्रवचन करैत रहला अछि। एहि पाँति मे आचार्य विनोबा भावे केर स्थान अग्रस्थान मे पड़ैत अछि। हिनक रचना ‘गीता-प्रवचन’ केर एकटा अलगे महिमामंडन इतिहास द्वारा कैल जाइछ आ जे कियो हिनक एहि अमर रचना केर रसास्वादन करैत छथि हुनको जीवन मे बड पैघ उपलब्धि भेटब तय अछि।
भारतक स्वाधीनता संग्राम मे भागीदारीक कारण सजाक तौर पर तत्कालीन ब्रिटिश हुकूमत आचार्य विनोबा केँ धुलिया (महाराष्ट्र) जेल मे कैद केने छल। बात सन् १९३२ केर थीक। ओहि अवधि मे कार्यकर्ता-सह-कैदीक निवेदन केँ स्वीकार करैत विनोबा हरेक रवि दिन ‘गीता’ केर अठारहो अध्याय पर अपन गहन चिन्तन प्रकट करैत छलाह, ताहि क्रम मे जे प्रवचन केलनि, तेकरे एक अन्य राष्ट्रभक्त साने गुरुजी लिपिबद्ध कय लेलनि। मूल मराठी भाषा मे कैल गेल यैह प्रवचनक प्रसाद थीक – गीता-प्रवचन।
गीताकेँ मानव-आत्माक अमर संगीत कहल गेल छैक। ओहि गूढ-गम्भीर शास्त्रीय संगीतकेँ जन-सुलभ, जन-मंगलकारी रूप मे प्रस्तुत करैत आचार्य विनोबा मानव-समाज केँ एकटा अनमोल निधि उपहार देलनि जाहि सँ मानव-मनकेँ आरोहणक उत्प्रेरणा आ दिशा पीढी-दर-पीढी भेटैत रहत। (संयोजक-प्रकाशक: सर्व सेवा संघ केर शब्द मे)
आउ, यैह प्रवचन मे सँ एकटा अंश ‘एकाग्रता कोना साधब’ तेकरा आइ स्वाध्याय मे समेटैत ‘मैथिली जिन्दाबाद’ पर प्रकाशित करी: गीताक छठम् अध्याय मे भगवान् कृष्ण अर्जुन सँ ध्यान योग केर व्याख्या करैत छथि। ‘अनाश्रित: कर्मफलं कार्यं कर्म करोति य:। स संन्यासी च योगी च न निरग्निर्न चाक्रिय:॥’ – “ओ जे निहित नित्य कर्म बिना कर्मफल सँ आसक्त भेने करैत अछि वैह संन्यासी थीक, वैह योगी थीक; ओ नहि जे अग्नि बिना अछि वा ओहो नहि जे बिना क्रिया केने अछि।” एहि महान उक्ति सँ शुरु करैत जगद्गुरु कृष्ण मनुष्यक कर्म-अकर्म सब गतिक व्याख्या करैत चित्त केर एकाग्रता समान गूढ विषय केँ छूबैत छथि।
ओ कहैत छथि जे ध्यान योग मे तीन टा बात मुख्य अछि: १. चित्त केर एकाग्रता, २. चित्त केर एकाग्रताक लेल उपयुक्त जीवनक परिमितता, आ ३. साम्यदशा या समदृष्टि। चित्तक एकाग्रताक समग्र माने चित्त केर चंचलता पर अंकुश सँ होइत छैक। जीवनक परिमितताक अर्थ समस्त क्रियाक संतुलन सँ होइछ आ समदृष्टिक अर्थ विश्व केँ देखबाक उदार दृष्टि सँ होइछ। एकाग्रता विषय पर आजुक लेख केँ केन्द्रित रहबाक अछि।
एकाग्रता कोना साधब?
एकाग्रता तऽ चाही, मुदा ओ होयत कोना? ओकरा लेल कि करबाक चाही? भगवान् कहैत छथि, आत्मामे मनकेँ स्थिर करैत – न किञ्चिदपि चिन्तयेत् – अन्य किछुओ पर चिंतन नहि करू।
परंतु ई साधल कोना जायत? मनकेँ एकदम शांत करब बड महत्त्वक बात होइछ। विचारक चक्रकेँ जोरसँ रोकने बिना एकाग्रता होयत कोना? बाहरी चक्र केँ तऽ कोनो तरहें रोकियो लेल जाय, मुदा भीतरी चक्र तऽ चलिते रहैत अछि। चित्त केर एकाग्रताक लेल ई बाहरी साधन जेना-जेना काज मे आनब, तहिना-तहिना भीतरका चक्र आरो बेसी गति सँ चलय लगैत अछि। अहाँ आसन जमाउ, तानिकय बैसि जाउ, आँखि स्थिर कय लेल जाउ… मुदा ई सब केला सँ मन एकाग्र नहि होयत। मुख्य बात यैह जे मनक चक्र बंद करबाक साधना चाही।
बात एहेन अछि जे बाहरक ई अपरंपार संसार, जे हमरा लोकनिक मन मे भरल रहैत अछि, ओकरा खाली केने बिना एकाग्रताक साधब अशक्य अछि। अपन आत्माक अपार ज्ञान-शक्ति हम बाह्य क्षुद्र बात सब मे खर्च कय दैत छी, लेकिन एना नहि हेबाक चाही। जेना दोरकेँ नहि लूटैत स्वयं अपन प्रयत्न सँ धनी बननिहार पुरुष आवश्यकताक बिना खर्च नहि करैत अछि, तहिना हम सब अपन आत्माक ज्ञान-शक्ति क्षुद्र बातक चिन्तन मे खर्च नहि करी। ई ज्ञान-शक्ति हमरा लोकनिक अनमोल थाती थीक, मुदा हम सब एकरा स्थूल विषय मे खर्च कय दैत छी। ई साग नीक नहि बनल, एहि मे नून कम पड़ल! अरे भाइ! कतेक रत्ती नून कम पड़ल? नून कनेक कम पड़ि गेल, एहने महान् विचार सब मे हमरा लोकनिक ज्ञान खर्च भऽ जाइत अछि! धिया-पुताकेँ पाठशालाक छहरदेवालीक भितरे पढबैत छी, कहल जाइछ जे गाछक नीचाँ पढायब तऽ बच्चाक दिमाग पढाई मे कम लागत, कौआ-चिड़ियाँ बेसी देखत, ओकरा सबहक मन एकाग्र नहि भऽ पायत! जँ कौआ-चिड़ियाँ नहि देखत तऽ मन एकाग्र कय लेत! हम सब भऽ गेल छी घोड़ा! हमरा सबहक आब सींग सेहो निकैल गेल अछि! हमरा सात-सात टा देवालक भितरो जँ कियो बंद कयने अछि, तखनहु हमरा लोकनिक मन एकाग्रता प्राप्त नहि कय पबैत अछि। कियैक तँ, दुनियाक फालतू बातक चर्चा हम ओतहु करब। जे ज्ञान परमेश्वरक प्राप्ति करा सकैत अछि, ओकरा हम सब साग-सब्जीक स्वाद केर चर्चा मे खर्च करैत नुकसान कय दैत छी आर ओही मे तृप्त-कृतार्थ रहैत छी!
दिन-राति एहेन भयान संसार चारू कात, भीतर-बाहर धू-धू करैत रहैत अछि। प्रार्थना अथवा भजन करबा मे पर्यन्त कारण बाहरिये रहैत अछि। परमेश्वर सँ तन्मय भाव एको क्षण लेल हो तऽ संसार बिसरा जायत! लेकिन ई भावना रहिते नहि अछि। प्रार्थना सेहो एकटा देखाबा होइत अछि। जतय मनक एहन स्थिति हो, ओतय आसन जमाकय बैसला सँ वा आँखि मूँदि लेला सँ कि होयत, सब ब्यर्थे टा! मनक दौड़ सदा बाहर दिशि रहला सँ मनुष्यक संपूर्ण सामर्थ्य नष्ट होइत अछि। कोनो प्रकारक व्यवस्था, नियंत्रण-शक्ति मनुष्य मे नहि रहि जाइत अछि। एकर अनुभव आइ हमरा सबहक देश मे डेग-डेगपर भऽ रहल अछि। वास्तवमे भारतवर्ष तऽ परमार्थ भूमि थीक। एहि ठामक लोक तऽ पूर्वहि सँ ऊँच हवामे उड़निहार बुझल जाइत छथि, मुदा एहेन देश मे हमरा-अहाँक कोन दशा अछि? छोट-छोट बात केँ एतेक बारीकी सँ चर्चा करैत छी जेकरा देखिकय दु:ख होइत अछि। क्षुद्र विषय मे अपन चित्त डूबल रहैत अछि।
कथा पुराण मे आबि गेलौं, झपकी आयल ठाम!
खटिया बिछि गेल नींद लय, चिंता सतबय गाम!!
एहने गहन अछि कर्मगति, केना कऽ चलतय काम!!
एक दिशि शून्याग्रता, तऽ दोसर दिशि अनेकाग्रता! एकाग्रताक कतहु पता नहि अछि। मनुष्य इन्द्रिय केर गुलाम अछि। एक बेर कियो पूछलक – “आँखि अर्धोन्मीलित रखबाक चाही, ई कियैक कहल गेल अछि?” हम कहलियैक – “सीधा-सादा उत्तर दैत छी। आँखि पूरा मुनि लेब, तऽ नींद आबि जायत। खुजले राखब, तऽ चारू कात दृष्टि जायत आ एकाग्रता नहि भेटत। आँखि मुनला सँ नींद अबैत छैक जे तमोगुण भेल। खुजल रहला सँ दृष्टि सब ठाम जायत, ई रजोगुण भेल। ताहि हेतु बीचक स्थिति कहल गेल अछि।”
तात्पर्य ई भेल जे मनक बैठक बदलने बिना एकाग्रता नहि भऽ सकैत अछि। मनक स्थिति शुद्ध हेबाक चाही। केवल आसन जमा लेला सँ ई प्राप्त नहि होयत। एकरा लेल हमरा सबकेँ व्यवहार शुद्ध बनय पड़त। व्यवहार शुद्ध बनबाक लेल ओकर उद्देश्य बदलय पड़त। व्यवहार व्यक्तिगत लाभक लेल, वासना-तृप्तिक लेल अथवा बाहरी बातक लेल नहि करबाक चाही।
व्यवहा तऽ हम दिन भैर करैत रहैत छी। आखिर दिनभरिक एहि खटपट केर हेतु कि छैक? ई समस्त परिश्रम यैह लेल तऽ केलहुँ जे अंत मे समय सुन्दर हो। सब खटपट, सब दौड़-धूप यैह लेल न जे हमरा अंतिम दिवस नीक हो? जिंदगी भैर कड़ुआ विखे कियैक पचबैत छी? यैह लेल जे अंतिम घड़ी, मृत्यु, पवित्र हो। जेना दिनक अंतिम घड़ी सांझ खन अबैत छैक। आजुक दिनक सब काज यदि पवित्र भाव सँ केने होयब, तऽ राति लेल प्रार्थना सुन्दर होयत। वैह दिनक अंतिम क्षण जँ मधुर भऽ गेल, तऽ दिनक सबटा कैल काज केँ सफल भेल बुझब। तखन मन एकाग्र भऽ जायत।
एकाग्रताक लेल एहेन जीवन-शुद्धि आवश्यक अचि। बाह्य वस्तुक चिंतन छूटबाक चाही। मनुष्यक आयु बहुते नहि अचि। मुदा यैह थोड़-बहुत आयु मे सेहो परमेश्वरीय सुखक अनुभव लेबाक सामर्थ्य अछि। दु गोटा लोक एक्के साँचा मे ढलैत बनायल गेला, एक्कहि छापो लागल, दुइ आँखि, ताहि बीच एक नाक आ ओहि नाक मे दुइ नासापुट। एहि तरहें बिलकुल एक समान होइतो एक गोटा देव-तुल्य होइत अछि, तऽ दोसर गोटे पशु-तुल्य। एना कियैक होइत अछि? एक्कहि परमेश्वरक बाल-बच्चा छी – ‘सब कियो एक्कहि खानिके’ – तऽ फेर ई फर्क कियैक पड़ैत अछि? दुनू एक्के मनुष्यजातिक थीक, ई विश्वास नहि होइत अछि। एक नर केर नारायण बनैत अछि तऽ दोसर नरकेर बानर!
मनुष्य कतेक ऊँच उठि सकैत अछि, एकर नमूना देखाबयवला लोक पहिलो भऽ गेल छथि, आइयो हमरा सबहक बीच मे छथि। ई अनुभवक बात थिकैक। एहि नर-शरीर मे कतेक शक्ति छैक, ई देखाबयवला संत पहिलो भऽ गेल छथि, आइयो छथि। एहि देह मे रहिकय मनुष्य यदि एहेन महान् कार्य कय सकैत अछि, तऽ फेर भले हम सेहो कियैक नहि कय सकब? हम अपन कल्पना केँ मर्यादा मे कियैक बान्हि ली? जेहि नर-देहमे रहिकय दोसर नर-वीर बनि गेल, वैह नर-देह हमरो भेटल अछि, फेर हम एहेन कियैक? कतहु-न-कतहु हमरा सँ भूल भऽ रहल अछि। हमर ई चित्त सदिखन बाहर जाइत रहैत अछि। दोसराक गुण-दोष देखय मे ई बहुत आगू बढि गेल अछि। मुदा हमरा दोसराक गुण-दोष देखबाक जरुरते कि अछि? कि हमरा स्वयं दोष कम अछि? यदि हम सदैव दोसराक छोट-छोट बात देखय मे लागल रहब, तऽ फेर हमर चित्तक एकाग्रता कोन सधत? ओहि दशा मे हमर स्थिति दुइ तरहक भऽ सकैत अछि। एक तऽ शून्य अवस्था अर्थात् नींद, आ दोसर अनेकाग्रता। तमोगुण और रजोगुण मे हम उलझल रहब।
भगवान् चित्तक एकाग्रताक लेल एना बैसू, एना आँखि राखू, एहेन आसन जमाउ आदि सूचना नहि देलनि अछि, सेहो बात नहि छैक। एहि अध्याय मे शरीरक अवस्था पर सेहो प्रकाश देल गेल अछि, मुदा सबसँ पहिने आ अन्तो तक ओहि सबहक लाभ केवल आ केवल तखनहि अछि जखन पहिने चित्तक एकाग्रताक हम कायल बनब। मनुष्यक चित्त मे पहिले ई जमि जेबाक चाही जे चित्तक एकाग्रता आवश्यक अछि, फेर तऽ मनुष्य स्वयं ओकर साधना आ मार्ग खोजि सकैत अछि।
अस्तु!


text: नई दिल्ली। कांग्रेस उत्तरप्रदेश मे अपन जमीन कए बढ़बा लेल नव नेतृत्व क तलाश शुरू करि देलक अछि। कांग्रेसक सूत्र समाद देलक अछि जे राहुल गांधी उपचुनाव मे भेटल सफलता स उसाहित छथि आ राज्य कांग्रेस कए आब 2012 क चुनावक तैयारी मे जुटबा लेल कहलथि अछि। 25 साल बाद लोकसभाक फिरोजाबाद सीट आ 20 साल क बाद विधानसभाक लखनऊ सीट पर जीत कांग्रेस लेल एकटा संजीवनी जेका अछि। राहुल चाहैत दथि जे उत्तरप्रदेश क नेतृत्व आब एहन लोकक हाथ मे देल जाए, जे भविष्य मे प्रदेशक मुख्यमंत्रीक उम्मीदवार भ सके। कांग्रेस सूत्र इहो कहैत छथि जे कांग्रेस उत्तरप्रदेश मे कोनो युवा आ दलित चेहरा क तलाश मे अछि, ओना एहन एहि तरहक कोनो नाम सामने नहि आयल अछि, लेकिन आलाकमान एतबा तय करि लेलथि अछि जे उत्तरप्रदेशक वर्तमान अध्यक्ष रीता बहुगुणाक नेतृत्व मे अगिला विधानसभा चुनाव नहि लड़ल जाइत। एकर संगहि इ सेहो तय भ गेल जे रीता उत्तरप्रदेश मे कांगे्रसक मुख्यमंत्रीक उम्मीदवार नहि हेती। उत्तर प्रदेश मे अपना कए फेर सत्ताधारी दल बनेबा मे जुटल कांग्रेस क युवराज राहुल गांधी मानब छैन जे आब ओ समय आबि गेल अछि, जखन कांग्रेस कए एकटा एहन प्रदेश अध्यक्ष देल जाए जे आगू चलि कए मुख्यमंत्रीक उम्मीदवार भ सके। कांग्रेसक एकटा पैघ नेता क कहब अछि जे सब किछु ठीक रहल त अगिला साल स पहिने रीताक विदाई भ सकैत अछि। ओना मनमाफिक नेता भेटलाक उपरांते रीता क विदाई संभव अछि।


text:
— अनिल कुमार।
‘भार’- शब्द स्वयं मे द्विअर्थी अछि।
एहि शब्दक सहज अर्थ भेल – दायित्व। जेना हरेक परिवारक कुशल प्रबंधनक भार माय-बाप’क होइछ।
तहिना बदलल मन:स्थिति मे भार शब्दक जटिल अर्थ भेल- दबाबजन्य दायित्व। जेना – एहि युग मे संयुक्त परिवारक संचालन करब हमरा लेल पैघ भार अछि।
एहि संदर्भेँ यदि देखल जाय तँ कोनो यज्ञादि मे परस्पर मिथिला मे भारक’ प्रचलन एहि ठामक’ मानवीय संवेदना,पारस्परिक सहयोग,संबंधक दायित्व,लोकाचारक आदर्श,अन्त:बाह्य समृद्धिक द्योतक ओ’ लौकिक व्यवहारक परिचायक छल। एहि भारक’ परस्पर आदान-प्रदान सँ दू-टा’ समाजक आचार-विचार,लोक-व्यवहार,रीति-रिवाज आदिक समन्वीकरण होइत छल। एहि तरहेँ लोक परस्पर व्यवहारिक कमी-बेशी केँ आत्म-मूल्यांकन कय अपन गुणवत्ताक स्तर वृद्धि हेतु सजग रहैत छल। कारण जे- एहि तरहक आदान-प्रदान मे मात्रा नहिं आहार-व्यवहारक स्तरक गुणवत्ताक महत्व होइत छलैक।
एखुनका बदलल परिस्थिति मे – जतय ‘ हमर पिया सुन्नर,हम सुन्नरी; दुनियाक लोक बनरा-बनरी’ संपूर्ण समाज केँ ग्रस्त केने अछि, ‘भार’ निश्चित रूप सँ अनिच्छापूर्वक कर्तव्य निर्वाहक कोटि मे आबि दबाबक परिस्थिति बनाओत। कारण- एकर महत्ता गुणवत्ता आधारित नहिं भऽ मात्रा आधारित व्यक्तिगत आकांक्षापूर्तिजन्य होयत। एकर संबंध कोनो लोकाचार, सामाजिक व्यवहार,स्थिति-परिस्थिजन्य मानवीय संवेदना सँ नहिं होयबाक कारणेँ जटिल बनल रहत’।
तेँ हमरा सब केँ सर्वप्रथम कन्यादान केँ महायज्ञ बूझि एकर सार्वभौमिकता केँ स्वीकार कय स्वयं केँ विशुद्ध रूपेँ अपन भूमिका मे तैयार भय माँ मैथिलीक समुचित सम्मान करय पड़त, तखनहिं विवाहजन्य आनंदक भागी बनि सकब।


text:
नवका- पुरनका लेख सर्च करु...
सीतामढ़ी के लेल सवारी गाड़ी
सीतामढ़ी के लेल एकटा आओर सवारी गाड़ी चलाएल जा रहल अछि. असल मे समस्तीपुर आओर दरभंगा के बीच चलय वाला 331 आओर 334 नंबर गाड़ी के सीतामढ़ी तक बढ़ा देल गेल अछि. 331 नंबर गाड़ी भोर मे 0505 बजे समस्तीपुर सं खुलि 0630 पर दरभंगा पहुंचत आओर दरभंगा सं 0645 बजे खुलि 0945 पर सीतामढ़ी पहुंचत. जखन कि सीतामढ़ी सं 334 नंबर गाड़ी ते खुलय के समय रहत 1100 बजे दिन मे... ई गाड़ी दरभंगा 1350 मे पहुंचत आओर एहिठाम सं 1400 बजे खुलत. समस्तीपुर पहुंचय के समय 1550 रहत. ई गाड़ी समस्तीपुर सं सीतामढ़ी के बीच सभ स्टेशन हाल्ट पर रुकत.
सदस्यता लें टिप्पणियाँ भेजें (Atom)


text: पटना। चकाचक सड़क आ गली। कोनो ठाम कूड़ा क नामोनिशान नहि अछि। यदि सब किछु ठीकठाक रहल त जल्द इ हकीकत देखबाक लेल भेटत। पटना नगर निगम पूरा सफाई व्यवस्था क मैकेनाइज्ड करबाक योजना तैयार केलक अछि। एकरा लेल शुरुआत मे 10 टा सड़क कए चुनल गेल अछि। काज क लेल अलग-अलग रूट निर्धारित कए गेल अछि। एकटा रूट मे 32.45 किलो मीटर सड़क त दोसर रूट मे 28.65 किलो मीटर सड़क क सफाई क काज शामिल कएल गेल अछि। सफाई काज क लेल आधुनिक सफाई मशीन क खेप पहुंच लागल अछि। जल्द स्वीपिंग मशीन नूतन राजधानी क्षेत्र क 9टा सड़क क अलावा कंकड़बाग पुराना बाईपास पर सफाई क काज संभालत। मशीन सड़क पर मौजूद बालू, धूल, पत्थर आ कागज क टुकड़ा तक साफ करि देत। एहि काज क लेल तैयार कराउल गेल नक्शा क अनुसार रूट नंबर एक क काज क्षेत्र हड़ताली मोड़ स त रूट नंबर दू चितकोहरा मोड़ स शुरू होइत। दूनू रूट क अंतिम छोर गांधी मैदान रखल गेल अछि। नगर निगम क आयुक्त के सैथिल कुमार क अनुसार नूतन राजधानी अंचल क अलावा कंकड़बाग पुरानी बाईपास कए मैकेनाइज्ड सफाई क लेल शामिल कएल गेल अछि। श्री कुमार क अनुसार पतली सड़क पर 1.13 क्यूबिक मीटर यानी एक टन क्षमता वाला एक हजार टा कंटेनर लगाउल जाइत। मुख्य सड़क पर 4.5 क्यूबिक मीटर यानी चारि टन क्षमता वाला एक सौ टा कंटेनर लागत। नगर निगम क पास 16 टन कचरा ढोबै वाला चारि कांपैक्टर उपलब्ध अछि। जे निजी कंपनी कए मैकेनाइज्ड सफाई क काज देल गेल अछि, ओ दस टा आओर छोट-छोट कांपैक्टर क व्यवस्था करत। इ संकरी सड़क पर राखल कंटेनर स कचरा उठाउत। एकरा अलावा 50 टा टाटा एसीई गाड़ी कए कूड़ा ढोबाक लेल मंगाउल जा रहल अछि। नगर आयुक्त कहलथि जे निगम कचरा उठाव क अनुरूप टका कए भुगतान करत। यदि गाड़ी खड़ा रहत त भुगतान नहि होइत। मापी क आधार पर भुगतान आ वाहन क रख-रखाव क चिंता स निगम मुक्त रहल। नूतन राजधानी अंचल क अलावा कंकड़बाग पुराना बाईपास कए मैकेनाइज्ड सफाई योजना मे शामिल कएल गेल अछि। जे कंपनी कए एहि काज पर लगाउल गेल अछि, हुनका कचरा क मात्रा क अनुसार भुगतान कएल जाएत। यदि इ काज मे लागल गाड़ी ठाड़ रहत त निगम एकरा लेल कोनो भुगतान नहि करत।


text:
गजानन मिश्र
मात्र एक सदी पहिलका गप अछि मिथिला मे माछ क भरमार छल। 1807 ई क पुरनिया रिपोर्ट मे सर्वेयर जनरल फ्रांसिस बुकानन कोसी क नाथपुर घाट जे वर्तमान मे छातापुर स पूरब, बलुआ स दक्षिण आ नरपतगंज स पश्चिम स्थित अछि, मे कुल 127 प्रकार क माछ क विवरण देने छथि। ओकरा 1877 ई मे प्रकाशित विलिअम हंटर क स्टैटिस्टिकल अकाउंट ऑफ़ बंगाल वॉल्यूम 20 मे सेहो दर्ज कैल गेल अछि। अंग्रेजी स देवनागरी करबा मे एहि माछ नाम मे किछु विकृति भ सकैत अछि मुदा प्रयास कैल अछि जे नाम शुद्ध राखि। ओहि ठाम क जे माछ उपलब्धट छल ओ निम्नांकित है.- फोक्चा, कांटवला फोकचा, करिया फोकचा, राजवाम, सुसुक कंचल, गच्छी, वाम, पटही, गुल्ला, कतरा, करिया कतरा, खेसरा ( दो प्रकार के), चेंगा, गरई, भंगरा, डरही( दो प्रकार के), कबई, ढाली, चन्ना, सूही चन्ना, केसरा चंदा ( दो प्रकार के), तका चंदा, बाघी, लता, ललका लता, कुकुरा, छोटका कुकुरा, खरिका, सावन खरिका, बलगारा ( दो प्रकार के), पेमा, मांगुर, बोआरी, बचवा, चेचरा( दो प्रकार के), छोटकी चेचरा, लाल्मुहा चेचरा, अंग्छाछेया, मंगोई, कतला, छोटकी बचवा, पतासी, थुन्हा पतासी, पंसा, अरिया, बघैर, मन्दा, कोसिया टेंगरा, टेंगरा, बज्झा, लारा टेंगरा, महुजर, तेल्चित्ता, नांगरा, पदना, गुठली नांगरा, चामर, हारा, नानगरा, गंगाजली, ढोंगा, तितुआ, खारा, हुन्दारा, घानी, गोहती, भुन्नी, फंसा, बड़ा खैर, हिलसा, करती( दो प्रकार), हलुअद, स्वर्ण खरिका, माली, कचकी, कांगरी, बिलरा, गुट्टा, मोलही, फोरकी, जया, सोली, सरुर, करसा, फकड़ा, पिहुआ, तिलुआ, तिलई, गोहा, मलंगा, रेबा, पंसुयिया, भंगना, मिरका, रोहू, बसरहा, कुरसा, सहरा, तुरिया, मांसल, गरहन, खंग्रही, डरही, कोसुअती, दुधुआ, कमरही, छंगी, खुद्दी, छोटका खुद्दी, भू, ललका भोटी, मारा, डिंगरा, कोसिया डिंगरा, जोंगरा, रिरही जोंगरा, करखा, पंसी, कोंधरी, देसरी, पोठी और अन्नई।
सहरसा मे अपन अनुमंडल पदाधिकारी क कार्यकाल क दौरान महिषी ब्लाक क कोसी तटीय बलुअहा घाट पर ओहि ठाम कार्यरत मल्लाह एहि मे स अधिकतर माछ कए उपलब्ध नहि हेबाक गप कहने छल। ओ सब वर्त्तमान मे मात्र 32 प्रकार क माछ क उपलब्धता स्वीेकार केने छलाह। ऊपर क सूची मे हिलसा क सेहो जिक्र अछि। आब हिलसा बिहार मे नहि भेटैत अछि। जयनगर तक कमला मे हिलसा भेटबाक तथ्य प्रतिवेदित अछि। बुकानन अपन रिपोर्ट मे माछ क उपलब्धता पर सेहो विवरण देने छथि। हुनकर समय मे पुरनिया जिला जाहि मे मालदह तक क क्षेत्र शामिल छल, क आबादी 29 लाख छल। ओ लिखैत छथि जे ओहन वर्ग जे जखन चाहे माछ खा सकैत अछि -तेकर आबादी 40/96 अछि;जे मात्र हाट या बाजार स प्राप्त क खा सकैत अछि – तेकर आबादी 28/96 अछि, जे स्वयं पकड़ कए खाइत अछि -ओकर आबादी 27/96अछि; जे माछ नहि खाइत अछि -ओकर संख्या 1/96 अछि। इ आंकड़े माछ क उपलब्धता क सुखद स्थिति देखबैत अछि। बुकानन इ सेहो रिपोर्ट कीैत छथि जे पुरनिया स नाव द्वारा पंद्रह दिन क यात्रा क पानी भरल बर्तन मे विभिन्न प्रकार क माछ एक बेर मे कई मन तक कलकत्ता पठाउल जाइत अछि। माछ क विकाश मूलतः नदी स आ नदी मे होइत अछि, मुदा जखन तिरहुत क नदी सब मृत प्राय भ गेल अछि तखन फेर माछ क विकाश क गप बेमानी अछि। दरभंगा, मधुबनी क हजार स बेसी संख्या मे पोखर सेहो उर्जा आ discharge नदी स प्राप्त करैत अछि। नदी क अस्मिता लेल इ जरुरी अछि जे एहि मे सालो भर एकटा न्यूनतम मात्रा मे पाइन बहैत रहए, बरसात मे एहि मे पूरा पाइन बहए आ एकर पाइन क प्रबाह मे कोनो अवरोध नहि रहए। बिहार क नदी क ecosystem क integrity आ fertility ध्वस्त भ चुकल अछि। पोखर मे पाइन क आगमन आ एहि स पाइनक निर्गम हेबाक आ पोखर क कछैर उपयुक्त हरीतिमा रहब एकर integrity आ फर्टिलिटी लेल अनिवार्य अछि। ऊपर स वर्तमान मे पोखर कए गंदगी जल क संग्रहण केंद्र बना देल, एकर नियमित उड़ाही नहि करब आ खेत स रासायनिक खाद/कीटनाशक तत्व क बहाव पोखर मे जायब पोखर क गुणवत्ता आ उत्पादकता कए भयंकर क्षति केलक अछि। एहि लेल पोखर क पाइन हरियर भ चुकल अछि, एहि मे घुलनशील ऑक्सीजन क मात्रा अत्यल्प अछि जाहि कारण स इसमे जीव जंतु क सम्यक विकाश नहि भ पाबि रहल अछि। एहिमे प्लैंकटन आ अन्य फ़्लोरा विकसित नहि भ पाबि रहल अछि जे माछ सहित अन्य जीव क भोजन अछि। कछैर क हरीतिमा क आभाव मे आवश्यक बायो मास पोखर मे नहि जा पबैत अछि जे माछ क वृद्धि आ विकाश लेल जरुरी अछि। पाइन मे गतिशीलता क अभाव क कारण जे तापमान मे भिन्नता पोखर क विभिन्न स्तर पर भ जाइत अछि, ओ माछ क विकाश मे बाधक होइत अछि। यैह eutrophication क समस्या अछि। नदी आ पोखर क स्वास्थ्य मे चौर क सेहो भूमिका होइत अछि। दूनू कए गर्मी मे जल क आपूर्ति आतंरिक रूप मे चौर करैत अछि, मुदा आइ चौर स्वयं विकृत भ चुकल अछि। एकर पानी जल जमाव क कारण विषाक्त भ चुकल अछि। खेत क रसायन एकरा सेहो बिषाक्त बना देलक अछि। नदी क बाँध चौर मे स्वच्छ जल नहि जायब सुनिश्चित क देलक अछि। चौर क बारे मे एकटा आकलन इ रिपोर्ट करैत अछि जे एक हेक्टर यानि तिरहुत मे ढाई बीघा क चौर मे ढाई क्विंटल माछ एक साल मे उत्पन्न होइत छल आ इ सिर्फ गरीब कए सुगमता स प्राप्त होइत छल। हरेक गाँम मे ओकर क्षेत्रफल क अमूमन 5% यानि 10 से 15 हेक्टेयर भूमि मे चौर होइत छल, जेकरा स हरेक साल लगभग 25 से 30 क्विंटल माछ कॉमन सार्वजानिक संपत्ति क रूप मे गरीब कए प्राप्त होइत छल। हाँ, चौर क माछ छोट होइत छल – बेसी स बेसी आधा किलो तक क, मुदा छल त माछ। संगहि चौर मे एकटा फसल धान होइत छल। एहि लेल तिरहुत क राजस्व अभिलेख मे चौर लेल धनहा चौर दर्ज होइत छल। इ धान लतरहा प्रकार क होइत छल जे पाइन क संग-संग बढैत जाइत छल आ ओकर उपरी हिस्सा प्रायः हमेशा पाइन ऊपर रे ऊपर रहैत छल। तिरहुत मे श्री पंचमी कए हल क पूजा क चौरवाला क्षेत्र मे एक संग धान, मुंग आ मकई छींटल जाइत छल। मई होइत होइत मुंग काटी लेल जाइत छल, सामान्य पाइन भेला पर अगस्त मे मकई काटल जाइत छल, अन्यथा बेसी पाइन भेला पर मकई नष्ट भ जाइत छल। नवम्बर दिसंबर मे नाव पर चढि कए धान क सिर्फ शीश छोप लेल जाइत छल। आजुक वैज्ञानिक कृषि मे परिभाषित multiple cropping आ paira cropping क इ अप्रतिम उदहारण छल।
अंत मे बचि जाइत अछि भूगर्भ जल, त आब एहि मे सेहो floride, आर्सेनिक क संघातिक उपलब्धता भेट रहल अछि। इ हमरा सबहक भविष्य कए आओर बेसी ख़राब हेबा दिस इंगित करैत अछि। इ समस्या सेहो नदी क मरनासन्नता क कारण उत्पन्न भेल अछि। नदी क पुनर्जीवन स वर्तमान बिहार आ तिरहुत क सर्वाधिक भीषण समस्या- बाढ़ क सम्यक निदान आ सुप्रबंधन होएत। इ त आब स्थापित भ चुकल अछि जे बाँध बनेला स बाढ़ क विभीषिका आ क्षेत्रफल बढि जाइत अछि। दरभंगा- मधुबनी मे कमला क 9टा धारा अछि, यदि हम कमला क पाइन कए एहि सबटा धारा मे एकरा क्रॉस सेक्शन क हिसाब स उपयुक्त hydraulik structure क सहायता स विभाजित क प्रबाहित करा दैत छी त झंझारपुर कमला, पैटघाट कमला, मनीगाछी कमला, सकरी कमला, तारसराय जीबछ, ककरौर कमला, परसौनी कमला, गौसाघाट कमला और बुच्चा धार कमला सन प्रबाहमान धारा सब कतहु बाढ़ नहि उत्पन्न हुए दैत आ सब ठाम काज लायक पाइन सेहो उपलब्ध होएत। एहि लेल आवश्यकता अछि जे हम समस्या क मूल कारण अपन नदी कए बुझबाक प्रयास करि आ ओहि मे सुधार आनी। ओकरा पुनर्जीवित करि। नदी मे पाइन क मात्र कए बढ़ेबाक प्रयास करि। नदी मे सालो पाइन बहबाक इंतेजाम करि। नदी मे पाइनक प्रबाह मे गतिरोध न्यूनतम राखि। सबटा धारा मे पाइन क बहाव सुनिश्चित भेला पर पोखर स्वयमेव दुरुस्त भ जायत। जखन तिरहुत क तीर पर स्वच्छ पानी बहेत त माछ फेर आबि जायत। केवल माछ नहि आउत – कछुआ, crab, डोका, नाना किस्म क हिमालय पार क आ स्थानीय असंख्य पक्षी आ बहुत मात्रा मे उपयोगी फ़्लोरा सेहो। अतएव समस्या क निदान हेतु symptomatic treatment क तरीका स ऊपर उठिकए diagnostic treatment क तरीका अपनेबाक जरुरत अछि।


text:
नवका- पुरनका लेख सर्च करु...
कस्तूरबा गांधी विद्यालय खुलत
दरभंगा सहित बिहार के 14 शहर में कस्तूरबा गांधी आवासीय विद्यालय खुलत. एकर घोषणा मानव संसाधन विकास राज्यमंत्री मो अली अशरफ फातमी कएलाह. ई घोषणा ओ दरभंगा में राष्ट्रीय मुक्त विद्यालय शिक्षा संस्थान ( NIOS ) के क्षेत्रीय उप केन्द्र आओर जखन चाहु परीक्षा दिउ केन्द्र के उद्घाटन के समय कएलाह. मंत्री जी सेहो कहलथिन्ह जे देश भर में हाई स्कूल के संख्या कम होई के कारण एनआईओएस बेहतर भूमिका निभा अछि. बिहार में अखन एकर 328 सेंटर अछि.. दु साल के भीतर एकर संख्या बढ़ा कय पांत सय कए देल जायत. फातमी जी सेहो कहलथिन्ह जे जेहि शहर में अल्पसंख्यक आओर अनुसूचित जनजातिक जनसंख्या बीस प्रतिशत सं बेसि होयत ओहि ठाम कस्तूरबा गांधी आवासीय विद्यालय खोलल जायत. केंद्रीय राज्य मंत्री के सेहो कहनाय छलन्हि जे ओ योजना आयोग सं 500 सं बेसि नवोदय विद्यालय खोलय के प्रस्ताव भेजने छथिन्ह. फातमी जी बिहार खासक मिथिला में शिक्षा के क्षेत्र में विकास के लेल नीक काज कS रहल छथिन्ह. एहि समारोह में केन्द्रीय भारी उद्योग राज्य मंत्री कांति सिंह... एनआईओएस के अध्यक्ष एनसी पंत सेहो मौजूद छलाह.
सदस्यता लें टिप्पणियाँ भेजें (Atom)


text:
२९ जुलाई २०१९. मैथिली जिन्दाबाद!!
विराटनगर में दहेज मुक्त मिथिला केर शाखा खुजल, अध्यक्ष में श्री भास्कर चौधरी केर कयल गेलनि मनोनयन
नेपाल तथा भारत मे स्थापित दहेज मुक्त मिथिलाक मुहिम केँ विधिवत् विराटनगर मे नव ईकाई खोलिकय आगू बढायल गेल अछि। दहेज मुक्त मिथिला नेपालक संस्थापक अध्यक्ष श्रीमती करुणा झा द्वारा २७ जुलाई विराटनगर केर मैथिली स्टडी प्वाइन्ट मे अन्तर्राष्ट्रीय मैथिली सम्मेलन लेल कयल गेल बैसार मे डा. बैद्यनाथ चौधरी बैजू, डा. महेन्द्र नारायण राम, प्रो. जीवकान्त मिश्र सहित अनेकों गणमान्य लोकनिक उपस्थिति मे दहेज मुक्त मिथिलाक अन्तर्राष्ट्रीय संयोजक प्रवीण नारायण चौधरीक हाथ सँ संस्थाक विधान पुस्तिका सहित नगद ५ हजार कोष नवनियुक्त अध्यक्ष भाष्कर चौधरी केँ हस्तान्तरण कयलनि। एहि अवसर पर अध्यक्ष चौधरी संग कुल ९ सदस्यीय कार्यकारिणीक गठन कयल गेल अछि। भाष्कर चौधरी कहलनि जे शीघ्रहि सदस्यता अभियान आ कार्यकारिणी विस्तार केर कार्य एहि विराटनगर मे कयल जायत तथा शाखाक अपन बैंक खाता आदि सेहो खोलल जायत। मैथिली जिन्दाबाद केर तरफ सँ बधाई अध्यक्ष Bhashkar Chaudhary जी, सम्पूर्ण 9 सदस्यीय कार्यकारिणी केँ बधाई, आशा संग विश्वास अछि जे मुहिम जल्द जमीन पर लोक सब केँ दहेजरूपी दानव सँ मुक्ति पाबय में उचित मदति करत। दहेज मुक्त मिथिला केर अंतर्राष्ट्रीय संयोजक एवं नेपालक संस्थापक अध्यक्ष श्रीमती करुणा झा केर हाथे कार्यभार ग्रहण करैत अध्यक्ष भास्कर चौधरी काल्हि 27 जुलाई सँ कार्य आरम्भ कयलनि।


text:
नेपालक राष्ट्रीय भाषा आयोग द्वारा प्रदेश एवं स्थानीय तह केर सरकार सँ सिफारिश करबाक तैयार
नेपाल मे कुल १२ भाषा केँ कामकाजी भाषाक दर्जा लेल सिफारिश होयत
नेपालक राष्ट्रीय दैनिक खबर पत्रिका मे २८ अगस्त २०२१ केँ प्रकाशित खबर मुताबिक कुल १२३ मातृभाषा मध्य १२ गोट भाषा केँ प्रदेशक हिसाब सँ कामकाजी भाषा बनेबाक सिफारिश राष्ट्रीय भाषा आयोग नेपाल द्वारा सिफारिश कयल जायत, अन्य मातृभाषाक संरक्षण तथा संवर्धन लेल समुचित उपाय अपनेबाक लेल सेहो संघ आ प्रदेश सरकार समक्ष अपन सुझाव भाषा आयोग देत।
कान्तिपुर मे प्रकाशित समाचार केर मैथिली रूपः
१२ भाषा केँ सरकारी कामकाजक भाषा तोकैत
भाद्र १२, २०७८ गणेश राई
काठमान्डू — भाषा आयोग द्वारा सातो प्रदेश मे सरकारी कामकाजक भाषा सिफारिश करबाक तैयारी कयल गेल अछि । राष्ट्रिय जनगणना २०६८ केर तथ्यांकक आधार पर कामकाजी भाषा तोकल जा रहल अछि । बजनिहारक संख्या अधिक रहल मैथिली, थारू आर मगर भाषा दुइ–दुइ प्रदेश मे लागू होयत देखल जा रहल अछि ।
तहिना तथ्यांक मे १८ गोटे मात्र देखा रहल खस भाषा कर्णाली प्रदेशक सरकारी कामकाजक भाषाक रूप मे प्रयोग करब विज्ञ लोकनि मतैक्य भेला अछि ।
सरकारी कामकाजक भाषा सुनिश्चित करय लेल प्रदेशक जनसंख्या, भाषा बजनिहारक संख्या, एक सँ बेसी पालिका मे बाजयवला भाषा, ऐतिहासिकता, पहिचान, लेखन प्रणाली विकास आर प्रयोग केँ प्रमुख आधार मानल गेल अछि ।
ताहि अनुसार एक लाख सँ बेसी वक्ता रहल भाषा प्रदेशगत रूप मे सिफारिश योग्य मानल गेल अछि । जाहि मे प्रदेश १ मे मैथिली, लिम्बू आर बान्तावा भाषा अछि । प्रदेश २ मे मैथिली आर भोजपुरी, बागमती प्रदेश मे तामाङ आर नेवारी अछि । तहिना, गण्डकी प्रदेश मे मगर आर गुरुङ भाषा, लुम्बिनी मे थारू (डगौरा) आर अवधी अछि । कर्णाली प्रदेश मे मगर आर खस–नेपाली भाषा तथा सुदूरपश्चिम मे डोट्याली व थारू (राना) भाषा अछि ।
सरकारी कामकाजक भाषा केँ व्यवस्थापिका, कार्यपालिका एवं न्यायपालिका मे विशेष भाषाक रूप मे प्रयोग कयल जायत । आयोगक अध्यक्ष डा. लवदेव अवस्थी संवैधानिक व्यवस्था अनुसार बहुसंख्यक जनता द्वारा बाजल जायवला एक वा एक सँ बेसी भाषा सरकारी कामकाजक भऽ सकबाक हिसाब सँ सिफारिश प्रक्रिया आगू बढायल जेबाक बात बतेलनि ।
‘संविधान प्रदत्त मैनडेटअनुसार प्रक्रिया आगू बढेलहुँ अछि, आयोगक कार्यावधि बेसी नहि अछि,’ ओ कहलनि, ‘पाँच वर्ष भीतर मुलुक मे बाजल जायवला भाषाक अध्ययन, अनुसन्धान, अभिलेखीकरण करैत सरकारी कामकाजक भाषा सुनिश्चित करब आ अन्य मातृभाषा संरक्षण, संवर्द्धन तथा प्रवर्द्धनक निमित्त सिफारिश कय लियए पड़त ।’
तथ्यांक अनुसार मुलुक मे कुल १२३ भाषा अछि । आयोग द्वारा विगत समय आरो ८ टा भाषा पहिचान कयल गेल अछि । ताहि मध्य एक लाख सँ बेसी बाजयवला १९ टा अछि । जाहि मे शेर्पा, राजवंशी, राई, बज्जिका, उर्दू, अछामी, बैतडेली भाषा सरकारी कामकाजक भाषा बनय नहि सकत कहल गेल अछि । तथ्यांक मे राई भाषा एक लाख ५९ हजार एक सय १४ उल्लेख अछि । लेकिन, ‘राई’ जातिमात्र रहल आ अलग राई भाषा नहि रहल भाषाशास्त्री लोकनि उल्लेख कएने छथि ।
प्रदेश १ मे १० टा भाषा एक लाख सँ बेसी बाजल जाइछ । एहि प्रदेशक आदिवासी राजवंशी जाति द्वारा बाजल जायवला राजवंशी भाषा एक लाख २१ हजार २ सय ९१ द्वारा बाजल जाइछ । ई भाषा विकास मे पाछू रहबाक कारण सरकारी कामकाज हेतु सिफारिश योग्य नहि मानल गेल अछि ।
एहि प्रदेश मे शेर्पा भाषा बजनिहारक संख्या एक लाख १४ हजार ८ सय ३० अछि लेकिन वक्ता बँटि जेबाक कारण सरकारी कामकाजक सिफारिश मे नहि पड़ल अछि । प्रदेश २ मे बज्जिका भाषा बहुसंख्यक ७ लाख ९३ हजार ४ सय १६ द्वारा बाजल जाइछ । अभिलेखीकरण आर विकास नहि हेबाक कारण सिफारिश मे नहि पड़ल अछि । तहिना उर्दू भाषा बजनिहारक कुल संख्या ६ लाख ९१ हजार ५ सय ४६ अछि । ईहो कामकाजक भाषा मे नहि पड़ि सकल अछि । बैतडेली, अछामी भाषाक वक्ता संख्या बँटिकय रहबाक कारण सरकारी कामकाजक भाषा मे सिफारिस नहि भेल अछि ।
आयोग द्वारा प्रदेशक भाषा अध्ययन, अनुसन्धान एवं विश्लेषणक लेल भाषाविद्सहितक प्रदेशगत प्रतिवेदन समिति सेहो बनायल गेल अछि । ‘समुदायक बाहुल्य मात्र नहि देखि ओकरा सभक स्वीकृति मे सरकारी कामकाजक भाषा सिफारिश कयल गेल अछि,’ प्रदेश २ केर समिति संयोजक प्रा. डा. योगेन्द्र प्रसाद यादव कहला, ‘समायानुकूल विकास होइत रहल भाषा केँ पुनः बादो मे सरकारी कामकाजक भाषाक रूप मे जोड़ल जा सकैत अछि ।’
संविधानक धारा २८७ अनुसार गठन भेल भाषा आयोगक पदावधि ६ वर्षक अछि ।
आयोग भाषा सभक तथ्यांक विश्लेषण आ स्थलगत अध्ययन करबाक बात कहलक अछि । लोपोन्मुख, सीमान्तकृत, अति सीमान्तकृत भाषा केँ विशेष प्राथमिकता मे रखबाक लेल आयोग द्वारा स्थानीय सरकारक ध्यानाकर्षण करायल गेल अछि । संकट मे रहल २९ भाषाक सर्वेक्षण, नमुना विकास, लोकवार्ता संकलन कार्य भेल अछि । भाषाशास्त्री प्रा. माधवप्रसाद पोखरेल विगत केर जनगणनाक तथ्यांक भाषाक सन्दर्भ मिथ्यांक साबित हेबाक बात बतेलनि ।
‘जनगणना मे एक गोटे मात्र वक्ता रहल दुरा भाषाक वक्ता २ हजार सँ बेसी आर दुइ गोटे मात्र वक्ता रहल कुसुन्डा केर वक्ता २८ गोटे देखल गेल,’ ओ कहलनि, ‘दोसर जनगणना भेलो पर तेहने आँकड़ा दोहरा सकैत अछि । तेँ प्रत्येक स्थानीय तह संग समन्वय कय केँ प्रत्येक वार्डक मातृभाषी सभक तथ्यांक लियए पड़त ।’
आयोगक उपसचिव डा. लोकबहादुर लोप्चन प्रत्येक प्रदेश मे विज्ञ आर स्थानीय बीच भेल विचार-विमर्श सँ सिफारिश प्रतिवेदन बनायल जेबाक बात कहलनि । ‘आयोग द्वारा जिल्लागत रूप मे क्लस्टर बनाकय विचार-विमर्श कयल गेल तथा एहि मे स्थानीय तह केर सेहो सहभागिता रहल,’ ओ कहलनि ।
अन्य देशक अभ्यास
४ सय ४७ भाषा बाजल जायवला भारतक संविधान मे नेपाली सहित २२ टा भाषा सूचीकृत अछि । हिन्दी आर अंग्रेजी भाषा संघीय सरकारक कामकाजी व प्रदेशगत रूप मे सूचीकृत केँ सरकारी कामकाजक भाषाक रूप मे प्रयोग कयल गेल अछि । सिक्किम केर मात्र उदाहरण लेला सँ ओतय गुरुङ, लिम्बू, बान्तवा, लाप्चा सहितक भाषा विद्यालय तह सँ स्नातक तह धरि पढेबाक व्यवस्था अछि ।
चीन मे बेसीतर बाजल जायवला मन्दारिन सरकारी कामकाजक भाषा छी । अंग्रेजी ६७ मुलुक मे सरकारी कामकाज मे अछि । फ्रेन्च २७, अरबिक २६, स्पेनिस २१, पोर्चुगिज १०, जर्मन ६ देश मे सरकारी कामकाजक मान्यता पेने अछि ।


text:
संजय मिश्रा, मधुबनी। मैथिली जिन्दाबाद, अप्रैल १९, २०१५.
आइ दहेज मुक्त मिथिला के मधुबनी मे सफल बइसार भेल, जाही मे निर्णय भेल की मधुबनी मे बहुत जल्द दहेज मुक्त मिथिला के एक जिला स्तरीय टीम बनत, ओइ टीम मे सब जाती सब वर्ग के लोक के जोरइत साथ मे दहेज मुक्त मिथिला के पुरान सदस्य के साथ लेइत दहेज मुक्त अभियान के घर घर पहुँचावे के लक्ष्य राखल गेल।
विदित अछि जे वर्ष २०११ मे सौराठ सभाक ऐतिहासिक सभागाछी सँ ई अभियान मूर्तरूप लैत शुरुआत कैल गेल छल। एहि मे कतेको रास युवाक सामूहिक सहभागिता देखायल गेल छल। लेकिन विभिन्न कारण सँ एहि संस्थाक मधुबनी (मिथिला) कार्यसमितिक सक्रियता शिथिल पड़ि गेल आ मजबूरन दहेज मुक्त मिथिलाकेँ मिथिलाक एहि पावन धरा सँ स्थानान्तरण करैत राष्ट्र स्तरक पंजियन करबैत अन्यत्र प्रसार कैल गेल। वर्तमान समय संजय मिश्रा, मुजफ्फरपुर केर पुनर्सक्रियता सँ एक बेर फेर मिथिलाक मूल भूमि पर ई संस्था अपन नव रंग मे आबि रहल अछि। संगहि एहि मे मिथिला राज्य निर्माण सेनाक राष्ट्रीय अध्यक्ष श्याम झा सहित बिठौली-दरभंगाक अनेको सेनानीक सक्रियता सेहो सराहनीय अछि। आशा कैल जा सकैत अछि जे आब ई अभियान कोनो हालत मे रुकत आ ठमकत नहि।


text:
श्रावण मासक दोसर सोमवारी – सोमवारी व्रत कथा
जय भोलेनाथ! जय गौरीशंकर!!
श्रावण पवित्र मासक सोमवारी तिथि – सोमवारी व्रतक विधान मिथिला मे सेहो ओतबे प्रामाणिक आ अधिकतर परिवार मे एहि व्रत उपासनाक परम्परा भेटैत अछि।
सोमवारी व्रत कथा सेहो ओतबे महत्वपूर्ण अछि –
एक गोट व्यापारी व्यापार आ अन्य समस्त विचार सँ सम्पन्न रहथि, मुदा सन्तान नहि छलन्हि।
सोमवारी व्रत आ उपासनाक पालक ओहि व्यापारी केँ माता पार्वतीक जिद्द पर आखिर भगवान् शिव द्वारा भाग्य मे पुत्रधन नहियो रहैत पुत्रधनक आशीर्वाद दैत छथिन। मुदा व्यापारी केँ स्वप्न मे पुत्रप्राप्तिक संग-संग ओकर अल्पायु मे निधनक बात सेहो कहि दैत छथिन। व्यापारी केँ ताहि कारण पुत्र प्राप्ति भेलाक बादो प्रसन्नता अन्दर सँ नहि भेलैक। ओ ई रहस्य आर केकरो सँ नहि कहैछ आर अपन व्रत-अनुष्ठान सँ सदिखन भगवान् शिवशंकर केँ प्रसन्न करैत रहैत अछि।
ओहि पुत्र केर नाम अमर राखल जाइत अछि। बाद मे अमर केँ पठन-पाठन लेल काशी पठायल जाइत अछि। बीच रस्ता मे एक राजाक पुत्रीक विवाह कोनो दोसर राजाक पुत्र जे कनाह रहैत अछि ताहि उपक्रम मे अमर केँ ओकर मामा दीपचन्द धनक लोभ मे वर बनाकय विवाह करा दैत छथि। मुदा अमर ई बात जाय सँ पहिने अपन पत्नी राजकुमारी चन्द्रिका सँ हुनक ओढनी पर लिखिकय जता देल जाइत छैक जे असल मे ओकर विवाह जाहि राजकुमार सँ भेलैक अछि से कनाह अछि, आर ओ एक छात्र थिक जे पढय लेल काशी जा रहल अछि।
राजकुमारी ई भेद बुझि अपन पिता सँ सबटा वृत्तान्त कहि सासूर जेबा सँ रोकि देल जाइछ। एम्हर अमर काशी पहुँचैत अछि मामा दीपचन्द केर संग। काशी मे पढाई करैत समय १६ वर्षक आयू पूरा भऽ गेलाक कारण ओ राति मे सुतले समय मृत्यु केँ प्राप्त होइछ। ऐगला दिन सोमवारी छलैक। काशी मे बड पैघ जुटान भेल छल व्रतधारी लोकनिक, उपासक सभक। स्वयं शिव आ पार्वती सेहो पहुँचि गेल छलाह। ओतय अमर केँ मृत पाबि मामा दीपचन्द हमोढकार भऽ कानि रहल छलाह। ई दृश्य देखि पार्वती केँ रहल नहि गेलनि, ओ शिवजी सँ फेरो जिद्द कय देलीह जे आइ एतेक उल्लासक दिन ई एना कानि रहल अछि से हुनका नीक नहि लगलनि, हे शिव एकर कष्ट केँ हरि लियौक…! शिवजी देखैत छथि ई बालक त ओही व्यापारीक बेटा छी जेकरा लेल पहिनहि सँ १६ वर्षक आयु निर्धारित रहैक..! मुदा पार्वती हुनकर कोनो तर्क नहि मानि पुनः ओहि व्यापारीक व्रत, नियम, निष्ठा आ समर्पण केर बात केँ ध्यान मे दैत शिवजी सँ ओकरा पुनर्जीवन देबाक याचना करैत छथि। आर ओ बालक फेर सँ जीबि उठैत अछि।
आब ओ ओतय सँ घुमैत विभिन्न गाम-ठाम मे यज्ञ आ ब्राह्मण भोजन, दानादि करबैत अपन गाम-क्षेत्र लेल लौटैत अछि। घुरती समय मे अपन सासूर मे सेहो यज्ञ केर आयोजन करैत अछि। राजा देखिते देरी चिन्ह जाइत छथिन। ओ अपन जमाय केँ लय घर पर किछु दिन ससम्मान रखैत छथिन। पुनः राजकुमारी चन्द्रिका संग विदाई करैत छथिन। एम्हर जखन अमर केँ जीबित लौटबाक खबरि व्यापारी सुनैत छथि तऽ प्रसन्न भऽ ओहि कोठरी जाहि मे सपत्नी प्राण त्याग करबा धरि व्रत राखि बैसल रहैत छथि ताहि मे सँ निकलिकय बेटा केँ सपत्नी स्वागत करैत छथि। सब कियो प्रसन्न भऽ शिव आराधना करैत अपन जीवनयापन आगु करैत रहैत छथि।
आजुक सोमवारी समस्त व्रतधारी लोकनि केँ प्रवीणक प्रणाम!!
हरिः हरः!!


text:
मिथिलाक्षेत्र मे डेग-डेग पर सुरम्य-सौम्य देवी-देवताक रमणीय वासस्थल बनायल गेल अछि। तथापि किछु स्थल एहने होइत अछि जेकर सुन्दरता आ आकर्षण आस्थावान – भक्तमान लोक मे एकटा अजबे-अलगे अन्तर्शक्ति प्रदान करैत अछि। यैह कारण छैक जे स्थानीय लोकक अतिरिक्त ओहि स्थल पर बाहरो-बाहर सँ अनेको मनोकामना सहित लोक घूमय लेल, दर्शन करय लेल आ कबुला आदि पूरा करबाक लेल अबैत रहैत छथि। आउ, हाल मे फेसबुक केर मार्फत सँ देखल-सुनल किछु एहने महत्त्वपूर्ण स्थानक दर्शन ‘मैथिली जिन्दाबाद’ केर एहि पोस्ट सँ करी।
१. सीतामढ़ी जिलाक बेलसंड अनुमंडल मुख्यालय सँ पाँच किलोमीटर दुर दमामी मठ जतय बाबा इशान नाथ केर भव्य मन्दिर अवस्थित अछि, एतय २ फीट लंबा शिवलिंग स्थापित छथि। – फोटो आ जानकारी साभार: आर के पन्नालाल
२. सीतामढ़ी-शिवहर एन एच 104 सँ सटले लोकदायनी माँ बागमती नदीक किनार पर अवस्थित बाबा भुतेश्वर नाथ देकुली धाम मंदिर – अत्यन्त प्राचीन आ अद्भुत कामरिया संग अन्हारी धाम। अन्हारी धाम मे शिव लिंग आकाश सँ आयल आ धरती पर स्थापित होयबाक कारण अन्हारी धाम कहाइत अछि।
अद्भुत कामरिया संग अन्हारी धाम केर इतिहास: साल 1288 ई. केर बात अछि। तिरहुत राज्य जे आजुक उत्तर बिहार थीक, ताहि ठामक मुजफ्फरपुर जिलाक एक गाम जेकर नाम उजिआरी छल, ओहि गाँव मे एक दिन भयंकर अाँधी और तूफानक संग बरखा आयल। लोक सब सोचय लागल जे कोनो प्रलय आबि गेल अछि। तरह-तरह केर संदेहभरल बात सब चारू कात पसरय लागल। ताबत धरि एकदम अन्हार गुज-गुज भऽ गेल। दिन राति मे बदैल गेल। आकाश सँ भयानक आवाज आबय लागल। लोक सब डर सँ अपन घर मे नुका गेल। जखन बरखा रुकल तखन लोक सब घर सँ बाहर आयल आ देखलक जे सब किछु पहिने जेकाँ अछि। सब कियो अपन काज मे लागि गेल। एक-दुइ दिनक बाद ओहि गामक एकटा महात्मा भगवान् शिव केर दर्शन पेला। ओ सपना मे देखला जे आकाशमार्ग सँ ओहि गाम मे दुइ टा शिवलिंग आयल अछि। ओकरा स्थापित करैत ओतय मन्दिर बनय। वैह शिवलिंग उजिआरी गाम मे अवस्थित अछि।
– फोटो आ जानकारी साभार: आर के पन्नालाल
३. सिद्धपीठ गलमा: माँ तारा सहित नव-दुर्गा आ द्वादश ज्योतिर्लिंग स्थापित। तंत्र-सिद्धि लेल प्रख्यात स्थल, दरभंगा जिलाक गलमा गाम मे अवस्थित अछि।
– फोटो साभार: वीणा यादव
४. ठाकुरगंज (किशनगंज) मे महाभारतकालीन अवशेष सँ प्राप्त एक अत्यन्त प्राचीनतम् शिवलिंग – करीब एक फूट लंबा आ जाहि मे शक्तिरूपा गौरी सेहो चित्रित छथि। उमा-सहित-महादेवकेर दर्शन कराबयवला एहि अद्भुत स्थानक संरक्षक सुप्रसिद्ध रविन्द्र नाथ टैगोर केर परिवार रहला आ पूजेगरी बंगाली ब्राह्मण गांगुली परिवार आइ धरि एहि ठाम पुस्त-पुस्त सँ सेवा मे उपस्थित छथि।
– फोटो साभार: प्रकाश नारायण झा


text:
लघुकथा
– रूबी झा
“बाबू यौ फ्रीज खरीद लिय ने, ओहि में सँ ठंडा-ठंडा पैन पिब आ दूध कहियो फटबो नहि करत, दही सेहो नहि खट्टा होयत” ईन्दू अपन पिता सँ बारम्बार आग्रह क रहल छलखिन्ह। पिता बात केँ हमेशा टाइर दैत छलखिन्ह। एक दिन ईन्दू अपन जिद्द पर अड़ि गेली। पिता रिटायर्ड शिक्षक रहथिन्ह, ओ पेंशन उठाबय मधुबनी जाइत रहथिन्ह। ईन्दू केँ पिताजी कहलखिन्ह एक त गाम-घर के बिजली केर कोनो ठेकान नहि, कुन बाटे आबैय छैक आ कुन बाटे चैल जाय छैक, ताहि पर सँ वॉल्टेज सेहो नैह रहैय छैक। डिबिया जेकाँ बल्ब आ पंखी गिनाइत पंखा चलैत रहैय छैक। आ तोँ फ्रीज लेल जिद्द केने छेँ, हम नहि कीनब कहियो फ्रीज। गेल रही दिल्ली सुटन ओतय, रातिक तीमन-तरकारी दिन में आ दिनका तीमन -तरकारी राति में खाय जाइत अछि। ज्यादातर तँ ओकर कनियाँ दिने में बना तरकारी फ्रीज में राखि राति में सबकेँ खुआ दैत छैक। बाइस-खोइस केर कुनू ठेकाने नहि। तहुँ दुनू मायधी इहे करमें, हमरा दिनके राइत में खुएमें। हम नहि फ्रीज आनब। ई बजिते साईकिल पर चढि मधुबनी दिश चैल देला।


text:
रेल मंत्री करताह उद्घाटन
विनीत ठाकुर
दरभंगा । भारतीय जीवन मे रेल यात्रा क सर्व प्रिय आ महत्वपूर्ण साधन थिक।एहि सुविधा सँ विगत चारि वर्ष से नररटियागंज – रक्सौल क लोक सब पुन: प्राप्त करबा लेल प्रतीक्षारत छलाह। विगत २४ जुलाई केँ एहि रेल खंड पर १२ कोच क ट्रायल स्पेशल ट्रेन केँ११० कि.मी. क गति सँ सफल परिचालन कैल गेल। २०१४ सँ प्रतीक्षारत लोक सबहक मन प्रसन्नता सँ आलोकित भ उठल ।
२४ जुलाई कए ११० कि.मी क गति सँ ट्रेन परिचालन क निरीक्षण कय सीआर एस प्रमोद कुमार अच्चार्य हरी झंडी देखाय कहलनि जे आब एहि रेल खंड पर १०५ कि.मी. क गति सँ ट्रेन परिचालन कयल जायत।
रेल मंत्री श्री पीयूष गोयल पाँच अगस्त केँ मुगलसराय जंक्शन पर एक भव्य कार्यक्रम क बीच नररटियागंज रक्सौल मध्य ट्रेन परिचालन क उद्घाटन रिमोट कंट्रोल द्वारा करता.सर्वप्रथम पसिंजर ट्रेन केँ हरी झंडी देखाय रक्सौल से नररटियागंज विदा कयल जायत। अधिकारीक सूचना अनुसार तीन जोड़ी ट्रेन चलाओल जायत, पहिल दरभंगा- नररटियागंज, दोसर समस्तीपुर – नररटियागंज, तेसर सीतामढ़ी नररटियागंज क बीच गाड़ी सब चलत। पहिने से घोषित दरभंगा- अजमेर एक्सप्रेस कए १५ अगस्त सँ चलबाक संभावना अछि.।
ध्यातव्य अछि जे कामाख्या – कटरा एक्सप्रेस आ दरभंगा- जालंधर सिटी अंत्योदय एक्सप्रेस अपन पूर्ववर्ती मार्ग भाया वेतीया त रूट पर चलत, एकर मार्ग परिवर्तन नहि हेतैक।


text:
पटना : एनडीए केर संग छोरि हम'के नेता आ बिहारक पूर्व मुख्यमंत्री जीतनराम मांझी आय बुधदिन महागठबंधनकेँ हाथ थामि लेलक। मंगलदिन तेजस्वी यादव माँझीसँ भेंट करबाक लेल पहुँचल जेकरा बाद दुनू नेता बाहर आबिकय एकर घोषणा कएलक।
मांझी कहलनि जे ओ बृहस्पतिदिन महागठबंधनमे शामिल होबाक औपचारिक घोषणा भिनसर 10 बजे करताह। सूत्रसँ भेंटल जानकारी मुताबिक सदनकेँ कार्यवाही शुरू होबएसँ पहिने दुनू नेताकेँ भेंट जीतन राम माँझीक घर पर भs सकैत अछि आ सैह भएबो केलैक। भिनसर 10 बजे तेजस्वी अपन पार्टीके नेता भोला यादव आ भाई वीरेंद्रक संग माँझीके घर पर भेंटबाक लेल पहुँचि गेल। एकर किछुकाल बाद लालुकेँ पैघ बेटा आ पूर्व मंत्री तेजप्रताप यादव सेहो मांझीसँ भेंटबाक लेल घर पर पहुँचल। करीब 45 मिनटकेँ बाद मांझी केर संग तेजस्वी आ तेजप्रताप बाहर आयल तकरा बाद मांझी एनडीए छोड़बाक घोषणा कएलनि। अहिक्रममे तेजस्वी माँझीके पिता तुल्य बतौलनि। मांझी एनडीएमे भs रहल उपेक्षासँ लगातार नाराज चलि रहल छल आ एनडीए छोड़बाक इशारा सेहो कएने छल। मांझी हालहिमे जहानाबाद उपचुनावमे टिकट नहि भेंटबाक कारणसँ अपन नाराजगी देखाबैत चुनाव प्रचार नहि करबाक गप सेहो कहने छलाह। दोसरदिश राजद केँ तरफसँ लगातर माँझीके एनडीए छोरि महागठबंधनमे जुरि जेबाक मौका देल जा रहल छल।
हम केँ प्रवक्ता दानिश रिजवान तेजस्वीकेँ प्रशंसा करैत कहलाह जे तेजस्वी यादव पैघ नेता छथि। माँझीके एनडीएसँ हटलाक बाद बिहारक राजनीति एकबेर फेरसँ गरमा गेलैक अछि। मानल जा रहल छैक जे महागठबंधनमे एलाक बाद राजद माँझीके राज्यसभा पठा सकैत अछि।


text:
ई मृत्युभोज शब्द आइ-काल्हि मिथिलाक कतेको लोक केँ माथा डिस्टर्ब कएने छन्हि। वास्तव मे ई शब्द मिथिलावासीक विधान मे कतहु नहि छैक। लेकिन मिथिलाक लोक आइ अपन बहुमूल्य परम्परा केँ ‘बारीक पटुआ तीत’ बुझि ‘दूरक ढोल सोहाओन’ वाली तर्ज पर अक्सर आन-आन संस्कृतिक बात केँ अपन मिथिला संस्कृति सँ तुलना करैत फ्रस्ट्रेटेड (हताश) होइत रहैत छथि। ई बीमारी बड़-बड़ लोक मे हम देखलहुँ। ओ कहियो अपन परम्परा पर कोनो तरहक शोध अथवा विचार नहि कय अपन प्रवास स्थल मे दोसरक संस्कृति सँ आकर्षित भऽ ओहि तरहक अवधारणा सँ मिथिलाक हित हेबाक बात बरबराइत रहैत छथि। पैघ-पैघ मंच पर, पैघ-पैघ विमर्श मे आ विषय मे पैघ-पैघ वक्ता केँ सेहो अधिकतर यैह उदाहरण दैत देखैत छी। कहता पंजाबी सब मे जे फल्लाँ परम्परा छैक तहिना मिथिला मे सेहो हेबाक चाही। कियो कहता बंगाली सब मे जे भाषा प्रति मोह छैक से मिथिला मे हेबाक चाही। अमेरिका मे एना होइत छैक, तेना जँ मिथिला मे होयत तखनहि मिथिलाक कल्याण होयत। गुजरात मे औद्योगिक क्रान्ति आ व्यवसायिक गतिविधि हरेक परिवार मे होइत छैक, जा धरि मिथिला मे एहि तरहक सोच विकसित नहि होयत, मिथिलाक कल्याण नहि होयत। मद्रासी सब बड अनुशासित होइत अछि, ट्रेन मे अपन जगह छोड़ि आनक जगह पर कदापि नजरियो तक नहि दैत छैक, भले ओ सीटवला आबय वा नहि, दोसर कियो ओकर सीट पर नहि बैसत। दिल्ली सरकारक शिशोदियाजी मैथिलीक पढाई करेबाक मंजूरी दय देलखिन, बिहार नहि जानि कहिया देत। जाट सभक बेटा-बेटीक विवाह मे एना होइत छैक से अपनो ओतय ई एनाही हेबाक चाही। आदि-आदि।
मृत्युभोज सेहो एहने बाहरी संस्कृति केर नकल करैत आबि गेल मिथिला मे। आइ एक मुकुन्द झा हमरा सँ कहला जे दहेज मुक्त मिथिला आ अहाँ लोकनिक योगदान दहेज प्रथा प्रति लोक केँ साकांक्ष करय मे नीक भूमिका निभेलक, आब आगू मृत्युभोज वाली प्रथा केँ सेहो दूर करय लेल अहाँ सब प्रयास करू। आरो बहुत रास कूरीति सब सँ मिथिला पाटल अछि एकरा दूर करबाक दिशा मे अपने सब काज करय जाउ। हम कतेको बेर पहिने सेहो कहने छी जे ‘मृत्युभोज’ मिथिलाक परम्परा नहि थिकैक, हँ लोक श्राद्ध केँ जँ मृत्युभोज बुझि ओहि के विरोध करबाक बात करैत छथि त ई हुनकर गलत सोच या समझ थिकन्हि। श्राद्ध एक अनिवार्य आ महत्वपूर्ण परम्परा थिकैक जेकर वैज्ञानिक प्रभावकारिता सेहो सिद्ध छैक। हमर अध्ययन मे मृत्युभोज केर अर्थ होइत छैक जे केकरो घर मे मरनी भेल आ ओ समाजक लोक केँ दाह संस्कार मे सहभागिता देबय लेल हकारलक, फेर दाह संस्कार लेल दूर यात्रा करैत कतहु गंगा तट या एहेन स्थान धरि जाय केँ अन्त्येष्टि कयलक जाहि मे घन्टों धरिक समय लागि गेलैक। स्वाभाविक तौर पर ओहेन संस्कार मे सहभागी कठियारी (बरियाती) लेल भोजक इन्तजाम कयल जाइछ, ई अक्सर राजस्थान, उत्तरप्रदेश, मध्यप्रदेश, गुजरात, पंजाब, आदि किछु निहित क्षेत्र मे पारम्परिक तौर पर अपनायल गेल परम्परा थिक। लेकिन बाद मे ई मृत्यु उपरान्त भोज केर परम्परा कतेको परिवार लेल बहुत पैघ समस्याक रूप मे मुंह बाबिकय ठाढ भेल आ केकरो पास ओकादि सँ बेसी भोज करबाक दबाव ओहि कठियारी गेनिहार समाज द्वारा करब उचित नहि से आवाज उठल। मिथिला मे एहि तरहक परम्परा सिमरिया घाट वा गंगा कात केर अन्त्येष्टि पर्यन्त मे नहि अपनायल गेल अछि। हँ, जखन दाह संस्कार आदि सँ निवृत्ति भेल त सब कियो सात्विक भोजन यथासाध्य साधन मे मृतक परिवारहि केर व्यवस्था मे करैत छथि, लेकिन एकरा भोज केर संज्ञा नहि, आवश्यक भोजनक संज्ञा देल गेल छैक।
रहलय बात श्राद्ध के – त श्राद्ध मृतक परिवारक निज श्रद्धा आ समाजक सहमतिक आधार पर कयल जाइत छैक। समाजक लोक मृतकक आत्माक चिर शान्ति लेल मृतकक परिवारक कर्तव्य केँ तय करैत छैक, कियो पिण्डक्रिया आ श्राद्ध सँ उन्मुक्त भऽ मृतक प्रति अवहेलनाक भाव नहि आनय, ताहि लेल समाज द्वारा एकटा अनुशासित सिद्धान्त अपनेबाक नीति छैक। समाज केकरो जबरदस्ती जमीन बेचिकय श्राद्ध करय लेल नहि कहतैक। हँ, यदि मृतक स्वयं ओतेक अरजि कय गेल छैक आ ओकर परिवार कंजूसी करैत ओकर श्राद्धादिक आयोजन मे हाथ खींचबाक काज करैत छैक त ओहि ठाम समाज वैह अनुशासित सिद्धान्तक आधार पर मृतकक नाम पर दान करबाक दबाव ओहि परिवार पर दैत छैक। आब जँ कियो सच मे गरीब छैक, ओकरा पास अर्थक अभाव छैक, त ओकरा कियो कहय जे आब तूँ कर्जा कय केँ वा जतय सँ होउ ओतय सँ लेकिन श्राद्ध करे, तखन सोचनीय विषय भेलैक। ओहेन समाज कतय छैक? हम ई प्रश्न कतेको बेर कतेको लोक सँ पुछलहुँ। फेर पूछि रहल छी। जबरदस्ती असमर्थ पर दबाव देबाक नियम कोन समाज मे छैक? ओतय समाधान जरूरी छैक। अहाँ तैयार होउ आ हमहूँ तैयार छी, करैत छी विमर्श आ २४ घन्टा मे बनबैत छी नियम। सब कियो सहर्ष स्वीकार करत।
हरिः हरः!!


text:
दरभंगा,मिथिला मिरर-डॉ विद्याधर मिश्र: अनन्तरूपेण विभर्षि पृथ्वीमनन्त लक्ष्मीं विद्धासि तुष्ट:।
अनन्त भोगान् प्रददासि तुष्टोह्यनन्तमोक्षं पुरुषे प्रहृष्ट:।।
अनन्तरूप धारण कऽ पृथ्वीक चराचर जीवक भरण-पोषण केनिहार, प्रसन्न हेबापर अनन्त लक्ष्मीकेँ प्रदान कऽ अनन्त सुख, ऐश्वर्य, भोगकेँ प्रदान केनिहार आ अन्तमे मोक्ष देनिहार अनन्त स्वरूप भगवान श्री अनन्तक पूजा अनन्त कालसँ होइत आबि रहल अछि। भविष्योत्तर पुराणमे कहले गेल अछि-
संसारसागरगुहासु सुखं विहर्तुं, वाज्छन्ति ये कुरुकुलोद्भव शुद्धसत्वा:।
संपूज्य च त्रिभुवनेशमनन्तदेवं, वद्धन्ति दक्षिण करे वरडोरकन्ते।।
अर्थात् एहि संसार-सागरमे जे सुख-समृद्धिपूर्वक रहऽ चाहै छथि से चौदह ग्रन्थि (गेँठ)सँ युक्त अनन्तक डोरकेँ बन्है छथि। भाद्र शुक्ल चतुर्दशीकेँ ई पूजन होइत अछि। ई चतुर्दशी उदयव्यापिनी अवश्य हो। पक्षधर मिश्र ‘तिथिचन्द्रिका’मे कहै छथि-
अनन्तस्य व्रते राजन् घटिकैका चतुर्दशी ।
उदये घटिकार्द्धं वा सैव ग्राह्या महाफला।।
अर्थात् जाहि दिन उदयकालसँ एक घण्टा वा आधो घण्टा धरि चतुर्दशी हो, ताही दिन पूजा करी।
एहि पूजामे प्रात: स्नानादि नित्यकृत्यसँ निवृत्त भऽ, सर्वतोभद्र बना ताहिपर कलश-स्थापन कऽ कुशक अनन्त भगवानक प्रतिमा बना राखल जाइत अछि। पिठारसँ अष्टदल अरिपन लीखि अनन्तक पूजन होइत अछि। एहिमे 14 प्रकारक पकमान, 14 प्रकारक फल, फूल ओ नाना प्रकारक नैवेद्यक डाली लऽ टोल भरिक स्त्रीगण वा गाम भरिक स्त्रीगण एकट्ठा होइ छथि आ डालीकेँ एकठाम सजा कऽ राखल जाइत अछि। तदन्तर पूजा होइत अछि। पूजा समात्पिक उपरान्त पुरान डोरकेँ फोलि ताहि संग नवीन 14 गेँठ युक्त अनन्तकेँ गायक दूधसँ भरल बासनमे मथल जाइत अछि।
मथबा काल विधि अछि जे एक व्यक्ति पुछै छथि- की मथै छी?
पूजा केनिहार उत्तर दै छथि- समुद्र।
पुन: प्रश्न होइत अछि- की तकै छी?
पूजा केनिहार उत्तर दै छथि- अनन्त।
पुन: प्रश्न होइत अछि- भेटला?
उत्तर- भेटला। ई कहैत पूजा केनिहार अनन्तक डोरकेँ दूधसँ बहार कऽ माथमे स्पर्श करै छथि। पूजनक उपरान्त पुरुष दहिना हाथमे आ स्त्रीगण वामा हाथमे अनन्तक डोर बन्है छथि। एहि पूजाक संकल्प 14 वर्ष धरिक होइत अछि। किछु लोक जीवन पर्यन्त करै छथि।
अनन्त पूजाक कथा भविष पुराणमे कहल गेल अछि- पाण्डव जखन अत्यन्त दु:खी भेल वनमे उद्विग्न भऽ गेला तँ युधिष्ठिर कृष्ण भगवानकेँ पुछलथिन- हे भगवन! कोनो एहन उपाय कहल जाय जे करबासँ मनुष्यकेँ मनोवाञ्छित फलक प्राप्ति हो। ताहिपर श्रीकृष्ण कहलथिन- पृथ्वीपर स्त्री-पुरुषकेँ कयल सभ पापक मुक्ति अनन्त व्रतसँ होइत अछि। अनन्त डोर बन्हबाक मंत्र अछि-
अनन्त संसार महासमुद्रे, मग्नान् समभ्युद्धर वासुदेव।
अनन्तरूपे विनियोजयस्व, अनन्तरूपाय नमो नमस्ते।।
युधिष्ठिर द्वारा ई जिज्ञासा करबापर जे कहिया आ के पहिल-पहिल अनन्तक पूजन केलनि आ एकर की पुण्य आ फल भेल, पुन: श्रीकृष्ण कहलथिन- सतयुगमे सुमन्तु नामक एक ब्राह्मण ‘दीक्षा’ नामक भृगुपत्नीसँ विवाह केलनि। दीक्षाकेँ शीला नामक कन्या भेलनि। किछु दिनक उपरान्त समन्तुक पत्नी दीक्षाक देहान्त भऽ गेलनि। सुमन्तु पुन: धर्मपुत्रक बेटी ‘कर्कशा’ सँ विवाह केलनि। पुत्री शीला माता-पिताक सेवा करैत रहली। शीलाकेँ युवावस्थामे प्रवेश करैत देखि सुमन्तु कौटिल्य नामक ब्राह्मणसँ विवाह करा देलथिन। विवाहक उपरान्त सुमन्तु अपन पत्नी कर्कशाकेँ कहलथिन जे जमायकेँ किछु धन दान दऽ बिदा करू, मुदा कर्कशा जेहने नाम तेहने गुण। क्रोधेँ लहलह करैत घरमे जे कैञ्चा-कौड़ी छलनि से पेटीमे लऽ कऽ नैहर पड़ा गेली। सुमन्तु सातुक बटखर्चा बान्हि बेटी-जमायकेँ बिदा केलनि। कौटिल्य अपन पत्नीक संग यात्रा केलनि। बाटमे भूख लगलनि तँ दुनू प्राणी एकटा पोखरिक कातमे जलपान करबाक हेतु गेला। ओतऽ शीलाक नजरि पड़लनि, बहुत रास स्त्रीगण सभ एकठ्ठा भऽ लाल-पीयर नूआ पहिरि भगवानक पूजा कऽ रहल छली। जिज्ञासावश शीला हुनका लोकनिकेँ पुछथिन जे ई केहन व्रत थिकै? सभ स्त्रीगण शीलाकेँ कहलथिन जे ई अनन्तक पूजा थिक। एहि व्रतमे बिना अन्न-जल ग्रहण केने नाना प्रकारक पकमान, फल, फूल, नैवेद्य आदिसँ पीताम्बर विष्णुक पूजन होइ छनि। हुनका आगूमे लाल-पीयर 14 गेँठ वला डोर राखल जाइत अछि। पूजाक उपरान्त ई अनन्तक डोर स्त्री वाम हाथमे आ पुरुष दहिनामे बन्है छथि जाहिसँ जीवनमे सतत् सुख-समृद्धि होइत अछि। एहि तरहेँ 14 वर्ष धरि जे ई पूजन करै छथि हुनकर सभ कामनाक पूर्त्ति होइ छनि। ई सुनि शीला स्त्रीगण सभक संग व्रतमे रहि यथाविधि पूजा केलनि आ अनन्तक डोर बन्हलनि। पुन: संगमे राखल जे बटखर्चा छलनि ताहिमेसँ आधा ब्राह्मणकेँ दान दऽ कऽ घर आबि गेली। अनन्त व्रतक प्रभावसँ किछुए दिनमे धन-धान्य आ अपार सम्पत्तिक स्वामिनी बनि गेली। हुनक पति कौटिल्य एक दिन पत्नीक बाँहिमे डोर बान्हल देखि धन मदान्ध भेल कहलथिन- ई की बन्हने छी? ई कहैत अनन्तक डोर तोड़ि कऽ आगिमे फेकि देलथिन। एहिसँ अनन्त भगवान कुपित भऽ गेला। हुनक कोपसँ अनायास चोर-डकैत द्वारा धन-सम्पत्तिक हरण कऽ लेल गेलनि। घर-समाज सर्वत्र कलह उत्पन्न भऽ गेलनि आ ओ परम दरिद्र भऽ गेला। कौटिल्यक पत्नी कहलथिन- अनन्त भगवानक कोपक ई प्रतिफल थिक। कौटिल्य व्याकुल भेल वने-वन यत्र-तत्र अनन्त-दर्शन हेतु बताह जकाँ गाछ-वृक्षसँ पता पूछऽ लगला आ अन्तमे प्राण-त्याग करबा लेल उद्यत भऽ गेला। ई देखि अनन्त स्वरूप भगवान विष्णु वृद्ध ब्राह्मणक रूप धारण कऽ सम्मुख उपस्थित भेलथिन आ अपन चतुभुर्ज रूपमे कौटिल्यकेँ दर्शन देलथिन। कौटिल्य अनेकानेक स्तुतिसँ भगवानकेँ प्रसन्न केलनि। भगवान पुन: अनन्त व्रत आ पूजाक उपदेश देलथिन। भगवानक आज्ञासँ 14 वर्ष धरि कौटिल्य अनन्तक पूजा केलनि आ समस्त सांसारिक ऐश्वर्यक भोग करैत अन्तमे स्वर्गारोहण केलनि। एहि कथाक भविष्य पुराणमे आरो विस्तारसँ वर्णन अछि।
एना करी भगवान अनन्तक पूजन
पूजाक ओरियान : पूजाक स्थानकेँ पवित्रपूर्वक नीपि, पिठारसँ अष्टदल अरिपन लिखि ओहिमे सिन्दुर लगा ओहिपर एकटा आमक पल्लव देल कलश राखी। कलशमे सिन्दुर-पिठार लागल रहय। पूजाक लेल अनन्तक संग डालीमे सामयिक फलक संग-संग पकमान आदि राखी। तखन पूजा केनिहार हाथमे जल लऽ शुचि मन्त्र पढ़थि-ऊँ अपवित्र: पवित्रो वा सर्वावस्थां गतोपि वा।य: स्मरेत पुण्डरीकाक्ष: स बाह्याभ्यन्तर: शुचि:।।मंत्र पढ़बाक बाद हाथक जल यावन्तो पूजा सामिग्री के शिक्त करैत अपना शरीरपर सेहो छीटी। सूर्यादि पंचदेवताक पूजा : हाथमे अक्षत लऽ ऊँ सूर्यादि पंचदेवता इहागच्छ इहतिष्ठ। हाथक अक्षत पातपर राखि अर्घामे जल लऽ- एतानि पाद्यार्घाचमनीय स्रानीय पुनराचमनीय सूर्यादि पंचदेवताभ्यो नम:। जल चढ़ा फूलमे चानन लऽ- इंदमनु लेपनंसूर्यादि पंचदेवताभ्यो नम:। अक्षत- इदमक्षतं सूर्यादि पंचदेवताभ्यो नम:। फूल- एतानि पुष्पानि सूर्यादि पंचदेवताभ्यो नम:। दूबि- इदं दुर्बादलं सूर्यादि पंचदेवताभ्यो नम:। विल्वपत्र- इदं विल्वपत्रं सूर्यादि पंचदेवताभ्यो नम:। अर्घामे जल लऽ- एतानि धूप-दीप ताम्बूल यथाभाग नानाविधि नैवेद्यानि सूर्यादि पंचदेवताभ्यो नम:। पुन: अर्घामे जल लऽ- इदमाचमनीयं ऊँ सूर्यादि पंचदेवतभ्यो नम:। तखन एकटा फूल लऽ – एष पुष्पांजलि ऊँ सूर्यादि पंचदेवताभ्यो नम:। तहन हाथमे तेकुशा तिल जल लऽ संकल्प :- ऊँ अद्य भाद्रमासीय शुक्लपक्षीय चतुर्दश्याम तिथौ अमुकशर्माहं (अपन नाम ली) परमानन्त प्रीतिपूर्वकैहिक वहुगोधनधान्य रत्नादिमत्त्व- कल्पान्तस्थायि पुनर्वसु नक्षत्र यवन कामया अनन्त व्रत महंकरिष्ये। ई संकल्प कऽ पूजा आरम्भ करी। पीढ़ीपर कमलक जे अरिपन ताहिपर देल जे कलश ताहिमे कुशक अनन्त महाराज बना ओकरा जनउसँ लपेटि कऽ राखि दी। तहन हाथमे तिल लऽ- ऊँ मनोजूतिर्जुषतामाज्यस्य वृहस्पतिर्यज्ञमिमन्तनोत्वरिष्टं यज्ञं समिमं दधातु विश्वेदवास इह मादयन्तामोम्प्रतिष्ठ। ऊँ भगवन अनन्त इह सुप्रतिष्ठतो भव। हाथक तिल ओहि कुशक बनल अनन्तपर चढ़ा हुनका प्रतिष्ठित कऽ हाथमे फूल लऽ दुनू हाथ जोड़ि कऽ – फणासप्तान्वितं देवं चतुर्वाहुं किरीटिनम्। नवाम्रपल्लवाभांस पिंगलस्मश्रुलोचनम्। पिताम्बरंधरं देव शंखचक्रगदाधरम्। कराग्रे दक्षिणे शंखं तपस्यप्यश: करे। चक्रमूद्धवे तथा वामे गदातस्याप्यध: करे। दधानं पद्मं सर्वलोकेशं सर्वाभरणभूषितम्। क्षीराबिधमध्ये श्रीमन्तमनन्तं चन्तयेद्धरिम्। ई पढ़ि हाथक फूल चढ़ा दियनि। पुन: अक्षत लऽ – ऊँ आगच्छानन्तदेवेश तेजो राशे जगत्पते। क्रियमाणां मया पूजां गृहाण सुरसत्तम। ऊँ अनन्त इहागच्छ इहतिष्ठेत्यावाह्य। हाथक अक्षत पातपर धऽ अर्घामे जल लऽ – ऊँ गंगा च यमुनाचैव नर्मदा च सरस्वती। ताप्तीपयोष्णी रेवा ताभ्य: स्रानार्थ माहृतम। एतानि पाद्यार्घाचमनीय स्रानीय पुनराचमनीय ऊँ अनन्ताय नम:। वस्र- इदं पीतवस्रं वृहस्पति दैवतम् ऊँ अनन्ताय नम:। यज्ञोपवीत – इमे सोत्तरीय यज्ञोपवीते वृहस्पति दैवतम् ऊँ अनन्ताय नम:। चानन- इदमनु लेपनम वृहस्पति दैवतम् ऊँ अनन्ताय नम:। तिल जौ- एते यवतिला वृहस्पति दैवतम् ऊँ अनन्ताय नम:। फूल- एतानि पुष्पानि वृहस्पति दैवतम् ऊँ अनन्ताय नम:। माला- इदं पुष्पमाल्यं वृहस्पति दैवतम् ऊँ अनन्ताय नम:। दूबि- इदं दुर्वादलं वृहस्पति दैवतम् ऊँ अनन्ताय नम:। तुलसी- इदं तुलसी पत्रम् वृहस्पति दैवतम् ऊँ अनन्ताय नम:। जल लऽ एतानि गन्ध-पुष्प धूप-दीप ताम्बूल नानाविधि नेवैद्यानि वृहस्पति दैवतम् ऊँ अनन्ताय नम:। जल लऽ- इदमाचमनीयं वृहस्पति दैवतम् ऊँ अनन्ताय नम:। एकटा फूल- एष पुष्पाञ्जलि ऊँ अनन्ताय नम:।तखन बलभद्रक पूजा : हाथमे अक्षत लऽ – ऊँ भूर्भूव: स्व: बलभद्र इहागच्छ इहतिष्ठेत्यावाह्य। अर्घामे जल लऽ- एतानि पाद्यार्घाचमनीय स्रानीय पुनराचमनीय ऊँ बलभद्राय नम:। चानन-इदमनु लेपनम् ऊँ बलभद्राय नम:। तिल- एते तिला: ऊँ बलभद्राय नम:। फूल- एतानि पुष्पाणि ऊँ बलभद्राय नम:। माला- इदं पुष्पमाल्यम ऊँ बलभद्राय नम:्। दूबि- इदं दूर्वादलं ऊँ बलभद्राय नम:। अर्घामे जल लऽ- एतानि गन्ध-पुष्प धूप-दीप ताम्बूल यथाभाग नानाविध नैवेद्यानि ऊँ बलभद्राय नम:। जल लऽ- इदमाचमनीय ऊँ बलभद्राय नम:। एकटा फूल लऽ- एष पुष्पाञ्जलि ऊँ बलभद्राय नम:। सुमन्तक पूजा : हाथमे अक्षत लऽ – ऊँ भूर्भूव: स्व: सुमन्त इहागच्छ इहतिष्ठेत्यावाह्य। अर्घामे जल लऽ- एतानि पाद्यार्घाचमीनय स्रानीय पुनराचमनीय ऊँ सुमन्ते नम:। चानन- इदमनु लेपनम् ऊँ सुमन्तवे नम:। अक्षत- इदमक्षतं ऊँ सुमन्तवे नम:। फूल- एतानि पुष्पानि ऊँ सुमन्तवे नम:। दूबि- इदं दूर्वादलं ऊँ सुमन्तवे नम:। अर्घामे जल लऽ – एतानि गन्ध-पुष्प धूप-दीप ताम्बूल यथाभाग नानाविधि नैवेद्यानि ऊँ सुमन्तवे नम:। जल- इदमाचनीय ऊँ सुमन्तवे नम:। एकटा फूल लऽ- एष पुष्पाञ्जलि सुमन्तवे नम:।एही तरहेँ दीक्षा पूजन, इन्द्रादि दशादिक्पाल, नवग्रह केर पूजन करी। एही तरहेँ हृषीकेशोसि। ऊँ पद्मनाभोसि। ऊँ माधवोसि। ऊँ बैकुण्ठोसि। ऊँ श्री धरोसि। ऊँ त्रिविक्रमोसि। ऊँ मधुसूदनोसि। ऊँ वामनोसि। ऊँ केशवोसि। ऊँ नारायणोऽसि। ऊँ दामोदरसि। ऊँ गोविन्दोसि केर उच्चारण करैत पञ्चोपचार पूजा कऽ प्रदिक्षणा कऽ प्रार्थना करी। तखन पुराने अनन्तक डोर स्पर्श कऽ पढ़ी – ऊँ सव्वंत्सरकृतां पूजां संपाद्य विधिवन्मम्। व्रजे दानी सुरश्रेष्ठ ह्यनन्त फलदायक।। न्यूनातिरिक्तानि परिस्फुटानि यानीह कर्माणि मया कृतानि। सर्वाणि चैतानि मम क्षमस्व प्रयाहि तुष्ट: पुनरागमाय। एहि तरहेँ पुरान डोरक विर्सजन कऽ फुलही बासनमे गायक दूध दऽ ओहिमे नव अनन्त डोरा राखि पुरान डोरा लऽ मथल जाइछ। मथनिहारकेँ पुछल जाइछ- की मथै छी? पूजक केर उत्तर- क्षीर समुद्र। प्रश्न- की तकै छी? उत्तर- अनन्त भगवान। प्रश्न- भेटला? उत्तर- हँ। तहन स्वस्ति प्राप्त कऽ अनन्तकेँ उठाय माथमे सटा प्रणाम कऽ विर्सजन करी। तथा नव डोराकेँ प्रणाम करी आ मन्त्रक संग अनन्त बान्ही।


text:
पटना : वर्षों सँ मिथिला राज्यक माँग केँ पूर्व मुख्यमंत्री सुश्री राबड़ी देवी द्वारा सदनमे जोड़दार तरीका सँ उठाओल गेल। विधान परिषदमे प्रतिपक्षक नेता आओर बिहारके पूर्व मुख्यमंत्री राबड़ी देवी सोमदिन सरकार सँ मिथिलाके अलग राज्य बनेबाक माँग कयलनि। भोजनावकाश केँ बाद सदनमे भाजपा विधान पार्षद सुमन कुमारके मैथिलीकेँ द्वितीय राजभाषा केर दर्जा देबाक वास्ते पूछल गेल सवालक जवाब पर सुश्री राबड़ी देवी पृथक मिथिला राज्यक माँग कयलनि। पूर्व मुख्यमंत्री राबड़ी देवी प्रभारी मंत्री ललन सिंहकेँ जवाब पर असंतोष व्यक्त करैत कहलनि जे जौं एना करब सम्भव नहि छैक तs सरकार अलगसँ मिथिला राज्यक गठन करैथ। उल्लेखनीय अछि जे सुमन कुमारके ई सवाल छलनि जे जखन भारत सरकार मैथिलीके आठम अनुसूचीमे शामिल कयने अछि आ बिहारक 40 टा लोकसभा क्षेत्रमे सँ 22 टा लोकसभा क्षेत्रमे लोक मैथिली भाषा बाजैत छथि। एनामे सरकार मैथिलीके द्वितीय राजभाषाक दर्जा देबाक लेल कोन तरहक प्रयाश कय रहल छथि ओ सदनकेँ जनाबौथ।
जनतब हो जे पछिला कतेको बरिखसँ पृथक मिथिला राज्यक गठन वास्ते अनेकों मैथिल संस्था आ विद्वान लोकनि संघर्षशील छथि। एनामे एकटा राजनीतिक दल द्वारा सदनमे सरकारक समक्ष पृथक मिथिला राज्यक माँग अहि राज्यान्दोलन वास्ते संजीवनीक काज करत। मिथिला अनादिकालसँ अपन संस्कृति आओर धरोहर लेल विश्वविख्यात अछि। एतहि विश्व प्रसिद्ध मिथिला पेंटिंग, राजनगर किला, दरभंगा महाराजक राजमहल, दरभंगा फोर्ट अपना आपमे मिथिलाक गौरवमयी अतीतकेँ व्याख्यान करैत अछि। देशमे दू-दू टा विश्वविद्यालय एक्कहि ठाम स्थापित रहबाक गौरव सेहो अहि मिथिलाके प्राप्त अछि।


text:
किरण जयन्ती केर अवसरपर दिनांक १ दिसम्बरक साँझ ६ बजेसँ
भिनसर ६ बजे धरि दरभंगाक कटहलवाड़ी स्थित एम.एम.टी.एम महाविद्यालयक
प्रेक्षागारमे सगर राति दीप जरय-कथा गोष्ठीक आयोजन अरविन्द ठाकुर जीक संयोजकत्वमे
भेल। ऐ गोष्ठीक उद्घाटन डी.आइ.जी. राकेश कुमार मिश्र दीप प्रज्वलित कऽ केलनि।
डॉ. भीम नाथ झाक अध्यक्षता एवं अजीत आजाद जीक संचालनमे ऐ भरि रातिक
कार्यक्रमकेँ तीन सत्रमे बाँटि आगू बढ़ाओल गेल। पहिल सत्र छलै उद्घाटनक दोसर
लोकार्पण आ तेसर कथा वाचन सह समीक्षाक। मध्यांतर सेहो भेल जइमे नीक भोजनक आ
लगभग दससँ बीस मिनट धरिक आरामाक बेवस्था छल। अहाँकि ई बेवस्था गोष्ठीमे
आनायास भेलै, भेलै ई जे भोजनक प्रवन्ध साकट लेल अलग।
जइसँ दू तोजीमे भोजन कराओल गेलै। जइमे समए लागल। आ एकटा आर महत्वपूर्ण बात ई जे
मंच संचालक अजीत आजादजी स्वयं दुनू सत्रक भोजनमे टहलि-टहलि भोजन करबेलखिन।
अर्थात् पहिल तोजीमे भोजन केनिहार कथाकारकेँ लगभग बीस मिनट सुतैक अवसर भेट
गेलैक।
सत्रक आरम्भ श्री जगदीश प्रसाद मण्डल लिखित एगारह गोट
पोथीक लोकार्पण जे पी.डी.एफ फाइलमे सी.डी.क रूपमे भेल जेकर विवरण एना अछि-
गीतांजलि (गीत संग्रह), इन्द्रधनुषी
अकास (कविता संग्रह),
तीन जेठ एगारहम माघ (गीत संग्रह), राति-दिन (कविता संग्रह), अर्द्धांगिनी..
सरोजनी.. सुभद्रा.. भाइक सिनेह इत्यादि (लघुकथा संग्रह), शंभुदास (दीर्घकथा संग्रह), बजन्ता-बुझन्ता
(विहनि कथा संग्रह),
कम्प्रोमाइज (नाटक), झमेलिया बिआह (नाटक), पंचवटी
(एकांकी संचयन) आ सतभैंया पोखरि (लघुकथा संग्रह)। तकर बाद श्री गजेन्द्र ठाकुर
लिखिल ९ गोट पोथी लोकार्पण (सी.डी.) मे भेल। तकर सबहक विवरण एना अछि- प्रबन्ध-निबन्ध-समालोचना भाग-१, सहस्रबाढ़नि (उपन्यास), सहस्राब्दीक चौपड़िपर (पद्य संग्रह), गल्प-गुच्छ (विहनि आ लघु कथा संग्रह), संकर्षण (नाटक), त्वञ्चाहञ्च आ असञ्जाति मन (दूटा गीत प्रबन्ध), बाल मण्डली/ किशोर जगत (बाल नाटक, कथा, कविता आदि), उल्कामुख (नाटक) आ
सहस्रबाढ़नि उपन्यासक अंग्रेजी अनुवाद The Comet नामक पोथी
जेकर अनुवादक थिकीह श्रीमती ज्योित सुनीत चौधरी। एही कड़ीमे ऐ दुनू रचनाकारक
अलादा विदेह-सदेह भाग-५सँ१० धरिक संकलन जे विदेह मैथिली लघुकथा, विदेह मैथिली नाट्य उत्सव, विदेह
मैथिली पद्य, विदेह मैथिली प्रवन्ध-निवन्ध, विदेह शिशु उत्सव आ विदेह मैथिली विहनि कथाक छल। ततबे
नै एगारहटा आर रचनाकारक पोथी सी.डी. रूपमे सबहक बीच आएल जइमे १. वर्णित रस- (कविता
संग्रह) उमेश पासवान (औरहा, मधुबनी), २. नव अंशु- (गजल, रूवाइ आ
कता संग्रह) अमीत मिश्र (करियन, समस्तीपुर), ३. रथक चक्का उलटि चलै बाट- (कविता संग्रह) राम िवलास साहु
(लक्ष्मिनिया, मधुबनी), ४. कियो
बूझि ने सकल हमरा- (गजल, रूवाइ आ
कता संग्रह) ओम प्रकाश झा (भागलपुर), ५. बाप भेल
पित्ती आ अधिकार- (नाटक) बेचन ठाकुर (चनौरागंज, मधुबनी), ६. हम पुछैत छी- (साक्षात्कार) मनोज कुमार कर्ण, मुन्नाजी (रूपौली, मधुबनी), ७. हमरा बिनु जगत सुन्ना छै- (गीत-झारू संग्रह) रामदेव प्रसाद
मण्डल ‘झारूदार’ (ररूआर, सुपौल), ८.
क्षणप्रभा- (कविता संग्रह) शिव कुमार झा ‘टिल्लू’ (करियन, समस्तीपुर), ९. हमर टोल- (उपन्यास) राजदेव मण्डल (मुसहरनियाँ, मधुबनी), १०. मोनक
बात- (गजल, रूवाइ आ कता संग्रह) चंदन झाक आ ११म
नीतू कुमारीक मैथिली चित्र कथा, ऐ तरहेँ ऐ
गोष्ठीमे, कुल्लम 37टा पोथी लोकार्पित भेल।
कथा पाठ आ तइपर समीक्षकक टीप्पणी ऐ
गोष्ठीक वैशिष्टय अछि। पहिल पालीमे श्रीमती वीणा ठाकुर, आशा मिश्र, ज्योत्सना
चन्द्रम, श्याम भाष्करक लघुकथा आ उमेश मण्डलक
विहनि कथाक पाठ भेल। समीक्षीय टीप्पणी भेल। अहिना आगूक पालीमे कथाकार अपन नूतन
कथाक पाठ केलनि-
बेचन ठाकुर- वेस्ट मैडम
लक्ष्मी दास- टाइपिस्ट
चन्देश्वर खाँ- नाओल्द
अनमोल झा- फाइल, सेयर
मुरलीधर झा- मनुक्ख
अभिषेक- महापुरुष
रामाकान्त राय ‘रमा’- वकवास
रामविलास साहु- घूसहाघर
नारायणजी- छत्ता
शैलेन्द्र आनन्द- फोरलेन
पवन कुमार साह- अपन रीति
सुभाषचन्द्र सनेही- बूढ़ी
नन्द विलास राय- बाबाघाम
उमेश पासवान- अजाति
अशोक कुमार झा- माछक मोटरी
परमानन्द प्रभावकर- परिवर्त्तन
फूल चन्द्र मिश्र प्रवीण- परिवर्त्तन
दुखमोचन झा- समरथको नहि दोष गोसाई
दुर्गानंद मण्डल- कुकर्मा
जगदीश प्रसाद मण्डल- अनदिना, बुधनी दादी
शिव कुमार मिश्र- नापता
शशिकान्त झा- दूरी
अच्छेलाल शास्त्री- गामक लोक शीर्षकक कथा पढ़लनि। हलाँकि
शास्त्री जीक कथाक वाचन मात्र एक पृष्ठ सुनला पछाति रोकि देल गेल ई कहि
जे ई कथा नै आलेख थिक। अच्छेलाल शास्त्रीक ई पहिल मंच रहनि जइपर ओ कथा पढ़ि
रहल छलाह, ओना कविता आइ तीस बर्ख पहिनेसँ लिखैत
छथि। ई मंचक अध्यक्ष संग संचालक एवं ऐ दुआरे केलनि जे पृष्ठ भरिक वाचनमे
कथोप-कथन किएक नै आएल। शास्त्री जीक कहब छलनि जे कथोप-कथन कोनो कथाक एक तत्व
थिक से हमरो बूझल अछि आ तकर समावेश अवश्य केने छी मुदा से आगू अछि माने अगिला
पृष्ठमे। तथापि कथाक वाचन रोकि देल गेलनि। आ अच्छेलाल यादव शास्त्री अपन
कथाक अपूर्ण पाठसँ निरास रहि गेलाह।
अमीत मिश्र, मुकुन्द
मयंक, अमलेन्दु शेखर पाठक, रौशन झा इत्यादि व्यक्तिक कथाक पाठ सेहो भेल आ तइपर टीप्पणी
गुनजाइश हिसाबे। टीप्पणीकार सभ छलाह- फूलचन्द्र मिश्र रमण, रमानंद झा रमण, भीमनाथ झा, अशोक मेहता, दुर्गानन्द
मण्डल, कमल मोहन चुन्नु, नारायणजी, कुमार
शैलेन्द्र, जगदीश प्रसाद मण्डल, कमलाकान्त झा (जयनगर), योगानंद झा
इत्यादि।
आगिला ‘सगर राति
दीप जरए’ कमलेश झाक संयोजकत्वमे घनश्यामपुरमे
हेबाक घोषणा सेहो भेल। दीप आ उपस्थिति पुस्तिका स्थानीय संयोजक अरविन्द्र
ठाकुर कमलेश झाकेँ हस्तगत करा गोष्ठीक समापनक घोषण केलनि।


text:
पटना। बिहार मंत्रिमंडल क बैठक मंगलदिन अंतरराष्टï्रीय पर्यटक स्थल राजगीर स्थित रत्नागिरी पर्वत पर भेल। एहि बैठक मे कुल 31टा मामला पर चर्चा भेल आ एहि मे छठम वेतन आयोग क सिफारिश कए राज्य मे लागू करबाक मंजूरी दकए राज्य क सरकारी कर्मचारी कए नव वर्ष क सनेस देल गेल। राज्य सचिवालय क एकटा अधिकारीकहला जे नालंदा जिले क राजगीर स्थित शांति स्तूप क निकट भेल एहि बैठक मे राज्य क सरकारी कर्मचारी कए छठम वेतन आयोग क सिफारिश क अनुसार, वेतन देबाक निर्णय लेल गेल। एकर अलावा बैठक मे राजगीर मे जल निकासी क लेल उचित व्यवस्था क लेल मंत्रिमंडल 77 करोड़ टका क मंजूरी देलक अछि। एकर अतिरिक्त बिहार क इतिहास मे पहिल बेर पहाड़ पर भेल मंत्रिमंडल क एहि बैठक मे राज्य क कईटा गाम कए पर्यटन स्थल क रूप मे विकसित करबाक निर्णय सेहो लेल गेल अछि। बैठक मे देश क पहिल राष्ट्रपति डॉ राजेन्द्र प्रसाद क जन्मदिन तीन दिसंबर कए ‘मेधा दिवसÓ क रूप मे मनेबाक निर्णय लेल गेल।
उल्लेखनीय अछि जे मंगलदिन रत्नागिरी पर्वत पर राज्य क मुख्यमंत्री नीतीश कुमार जतय हेलीकॉप्टर स पहुंचलाह, ओतहि अन्य मंत्री रोपवे स एलाह। एकर अलावा 200 अधिकारी क टीम सेहो रत्नागिरी पर मौजूद छल। मंत्रिमंडल क बैठक क मद्देनजर रत्नागिरी पर्वत क चारू दिस सुरक्षा क पुख्ता इंतजाम छल। ज्ञात हुए जे एहि स पूर्व गत 10 फरवरी कए मुख्यमंत्री क विकास यात्रा क दौरान राजधानी स बाहर बेगूसराय जिला क एकटा गाम मे मंत्रिमंडल क बैठक भेल छल।